ZESU KHRIH THU - Hre Mang\nPATHIAN THU/THLARAU NUNTHU THLUNG > \nZESU KHRIH THU\nJESU KHRIH THU ZIRNAK ( CHRISTOLOGY)\nJesu Khrih sankhuk nun\nII.Jesu Khrih milai a rung cannak\nJesu Khrih tuarnak le thihnak\nJesu Khrih thawhsalnak\nJesu Khrih vanram hnattuan ( A thawhsal hnu ih van a kai hnu ihsin leitlun a ratsal hlan)\nJesu Khrih ratsalnak le lalnak\nSankhuk inn pi ah Jesu Khrih dinhmun\nJesu Khrih thu zirhnak ahhin thumkawm Pathian a sinak hnakin a rawngbawlmi thu pawl kan zir dingih thinlung takin a zir tu hrangah hlawknak tampi an neih phah ko ding ti ka zum.\nZESU THU HLA RAK SIMCIA MI PAWL:\nDavid siangpahrang cithlah a kumkhua in a hmun ding:2 Samuel 7:16,\nDaniel in Pathian hriakthih pakhat hnawn a tuar ding thu a rak simcia. Daniel 9:24-26,\nPathian in Moses vek, kamsang pakhat a ra lai dingmi a rak sim cia. Danpeksalnak 18:15-18,\nMessiah cu Abraham cithlah asi ding. In Genesis 22:17-18,\nZesu Khrih cu fala thianghlim hrin asi ding thu Isaiah in a rak sim cia.Isaiah 7:14-16,\nPathian tiah kawh mi Fapa a suak ding. Isaiah 9:6-7;\nThilmak a tuah ding. Isaiah 35:4-6,\nMessiah suah hlanah lamhruaitu a ra hmaisa ding. Isaiah 40:1-5,9,\nPathian rundamnak leitlun killi tiang a thleng ding. Isaiah 49:6,\nAn thawi in an vaw ding. Isaiah 50:6,\nMesaiah cu hnawn a tuar ding. Isaiah 53:1-3;\nPathian siahhlawh cu sualman pek in a thi ding. Isaiah 53:4-6,\nAmah mawhsiattu pawl hmaiah a kaa a cip ding. Isaiah 53:7,\nPathian siahhlawh cu milian pai thlansungah phum asi ding. Isaiah 53:9,\nMisualpawl lakah siartel asi ding. Isaiah 53:12,\nSiangpahrang David ihcithlah asi ding. Jeremiah 23:5,\nZesu in Amah cu Messiah asi thu a sim, Matthew 5:17, John 4:19-26:\nZesu in amai thihnak le thawhsal nak ding thu a rak simcia: Matthew 20:17-19,\nMessiah cu Bethleham ah a suak ing. Micah 5:2,\nZesu cu a rualpi ih zuar mi asi ding, Psalm 41:9,\nMessaiah cu lak note to in Jerusalem ah a lut ding. Zechariah 9:9\nZesu cu thah a tuar ding. Zechariah 12:10\nBible cang thawn:\nDavid siangpahrang cithlah a kumkhua in a hmun ding:\n2 Samuel 7:16, Tesinfa na nei vivo ding ih na uknak cu a kumkhua in ka hmunter ding. Na siangpahrang uknak cu a cem dah lo ding,’ tiah va sim aw,” tiah a ti.\nWritten: Kamsang Samuel cu kum 3,000 rei zo, hlanlai ah a rak nung mi as.\n2. Daniel in Pathian hriakthih pakhat hnawn a tuar ding thu a rak simcia.\nBible: Daniel 9:24-26, 24“Sualnak le ṭhat lonak ihsin na minung pawl le na khawpi an luatnak dingah Pathian in kum sawmsarih ih let sarih a khiah zo. Sualnak cu ngaidam a si ding, dingnak cu kumkhua hrangin hngehter a si ding; cuticun sim ciami le na hmuhmi pawl cu an ra thleng ngaingai ding ih Biakinn thianghlim cu a thar in thianhlimter a si sal ding. 25Himi hi ciing ṭha awla ruatfel aw: Jerusalem dinsal dingih thupek tikcu caan ihsin Pathian ih hriilmi hotu a rat hlanlo kum sarih let sarih a liam ding. Jerusalem cu lamzin tumpipi le ruhkulh hngetzetzet thawn dinsal a si ding ih kum sawmruk le kum hnih ih let sarih sung a ding ding; a sinan hih caan hi harsatnak le buainak caan a si ding. 26Cuih caan a cem tikah Pathian ih hriilmi hotu cu dik lozetin an that ding. A cakzetmi ram uktu ih ralkap pawl in khawpi le Biakinn cu an siatsuah ṭheh ding. Tilik bangin a netnak a ra thleng ding; Pathian ih a timtuah ciami ral le siatsuahnak an ra thleng ding a si.\nNgancan: hrawng- 530 BC\nBawi Zesu suahhlan kum 500 rei ah Daniel cu a rak nung mi asi. Israel pawl Babylon sal an tan lai ah sal a tang ve. Babylon mi pawlin Jerusalem khawpi an siatsuah ih Biak inn pi tla an siat theh. Cule Israel mi tampi cu sal ah an kaih ih Babylon ah an hruai. Cutin Daniel tla Babylon ah sal kaihmi lakah a telih a fehve. Cule, Babylon a um lai ah hmailam ah ziang a thleng ding timi thu a rak simcia. Daniel 9:24-26;\ni) Jeruslame khawpi saksalnak thusuah a um leh ding\nii) Jerusalem khawpi le Biak inn pi cu an sak sal ding\niii) Cui hnu ah Pathian hriakthih (Messiah) cu an hnawng dingih an thah ding.\niv) Cui hnu ah Jerusalem khawpi le Biak inn pi cu siatsuah asi lai ding.\nDaniel 9:24-26 ah a simcia vekin a cang theh:\ni) Medo-Persians in Babylonian empire cu 2500 tluk rei ah an neh ih an uk, Israel ram tla an uk cih. Kum 2400 tluk rei (hrawng, 445 BC), Persian siangpahrang Artaxerxes in Jerusalem khawpi saksal dingin Jews pawl hnenah thu a pek.\nii) Cutin Jews pawlin Jerusalem khawpi le Biak inn pi cu an sak sal.\niii) Kum 2000 tluk rei(AD 33) ah Zesu cu Jerusalem ah a feh ih Jews pawlin an hnawng ih an thah.\niv) Zesu an thah hnu kum 40 (AD 70) ah Jeruslame khawpi le Biak inn pi cu Rome pawlin an siatsuah theh. Cuisi thawk in tuini tiang Jerusalem biak inn pi cu saksal asi hrih lo. (Zesu in Jerusalem Biak inn pi siattheh asi lai ding thu khal a rak sim cia).\n3. Pathian in Moses vek, kamsang pakhat a ra lai dingmi a rak sim cia.\nBible: Daan peksalnak 18:15-18\nDanpeksalnak 18:15-18, 15 Bawipa nan Pathian cun nanmah ih unau sungin keimah vek profet nanmah ih hrangah a suahter ding ih cuih thu cu nan ngai sawn pei. 16Sinai Tlang parih nan tonkhawm-awk laiah khan Bawipa ih ṭong cu nan hna ih theihsaal nawn lo dingin nan dil; nan hnenih a langnak meisa tleu tla nan zoh ngam lo, ziangahtile kan thi thluh ding nan ti. 17“Curuangah Bawipa in ka hnenah, ‘Thil dikzet an dil a si. 18Anmah lakin nangmah vek profet * 18:18 Profet: timi hi ‘profet pawl’ ti tla a si thei. ka suahter ding. Cuih profet cu a ṭong dingmi ka sim ding ih ka thupekmi hmuahhmuah cu miseenpi hnenah a sim ṭheh ding.\n4. Messiah cu Abraham cithlah asi ding.\nBible: Semtirnak 22:18\nWritten: 1400 BC\nIn Genesis 22:17-18, 17Na tesinfa pawl cu ka karhzaiter ding ih vanih arsi zat in le tifinriat vunnel zat in an tam ding a si. Na tesinfa pawl in an ral pawl cu an neh thluh ding. 8Cun anih ka thlawsuah bangtuk in leilung tlunih miphun kip in thlawsuah in dil ding. Hi thil hmuahhmuah cu keimah ih thu na ngai ruangah a si,” ti ah a ti.\n(Genesis 22:18: And in thy seed shall all the nations of the earth be blessed; because thou hast obeyed my voice. )\nAbraham hnenah “na cithlah” a timi hi a ra lai dingmi Zesu Khrih thu a rak simcia nak asi.\nPathian thukam cu Abraham ihsin Isaac (Sem. 17:18-20; Sem. 21:120, Abraham ih tufa Jacob hnenah (Sem. 28:14) peksawng vivo asi. Cutin Bible sungah Abraham tesinfa hnenah thukam peksawng vivo mi kan hmu thei. Judah (Genesis 49:10), Jesse (Isaiah 11:1-10) le David (2 Samuel 7:16).\n5. Zesu Khrih cu fala thianghlim hrin asi ding thu Isaiah in a rak sim cia.\nNgancan: 701-681 BC\nIsaiah 7:14-16, Atu ah Bawipa amah rori in khihmuhhnak a lo pe ding. Fala thianghlim pakhat in fa a vun ih fapa a hring dingih a hminah Immanuel tiah an sak ding.\n“Immanuel” ti cu “Pathian kan hnenah a um” tinak asi.\n6. Pathian tiah kawh mi Fapa a suak ding.\nIsaiah 9:6-7; 6Kan hnenah naute a suak zo; Kan hrangah fapa peek a si zo; Amah cu in uktu a si ding. Amah cu “Mangbangza Remruattu,” “A cakmi Pathian,” “Kumkhua ih Pa,” “Daihnak Siangpahrang,” tiah kawh a si ding. 7A siangpahrang uknak le huham cu a ṭhangso vivo ding; A uknak sungah kumkhua in daihnak a um ding. Siangpahrang David ai ah a uk ding; Dingnak le thuhman thawn a uk dingih atu le kumkhua in a uk ding a si. Cungnungbik Bawipa in hi hmuahhmuah a tuah ding.\n7. Thilmak a tuah ding.\nBible passage: Isaiah 35:4-6\nIsaiah 35:4-6, 4Thinnau mi le beidong mi hnenah, “Cak uhla zianghman ṭih hlah uh; Pathian nanmah run dingah a ra lai, Na ral pawl parih phu lak dingah a ra a si,” tiah sim uh! 5Mitcaw pawlin khua an hmu thei dingih, hnaset pawl an hna a vaang ding.\n6Ke-awl mi in an khir an laam dingih, A ṭong theilo mi khal lungawi in an au ding.\n8. Messiah suah hlanah lamhruaitu a ra hmaisa ding.\nBible: Isaiah 40:1-5,9\nIsaiah 40:1-5,9, 1Kan Pathian in, “Ka minung pawl hneem uh, Ka minung pawl hneem hai uh; 2Jerusalem khua mi pawl tha pe uh. A reizet an tuar zo ih An sualnak cu ngaidam a si zo, tiah sim uh. An sualnak hmuahhmuah ih ruangah Nasazet in daan ka tat hai a si,” tiah a ti. 3Aw a thangih, “Bawipa hrangah Hramlak ramṭhing ah lamzin tuah uh.\nKan Pathian hrangah nelrawn ah lamzin sial uh! 4Horkuam hmuahhmuah silhkhah thluh uhla, Tlangsang hmuahhmuah bal ṭheh uh. Tlang pawl cu hmunrawn ah an cang dingih,\nLeilung bingbo hmuahhmuah rualtein rem thluh an si ding. 5Cutikah Bawipai’ huham cu a lang dingih, Mi hmuahhmuah in an hmu ding. Bawipa amah rori in a kam zo a si,” a ti.\n9Maw Jerusalem, tlang parah hung kai awla, Thuthang ṭha cu hung sim aw. Maw Zion, ring zetin au awla, Thuthang ṭha cu phuang aw. Simsuak aw, zianghman ṭih hlah.\nJudah ram khawpi pawl hnenah ‘Nan Pathian a ralai a si,’ tiah sim aw!\n.Matthew 3:1-2, John tihnimtu\n9. Pathian rundamnak leitlun killi tiang a thleng ding.\nIsaiah 49:6, 6 Bawipa in, “Keimah riantu, na ṭuanvo thupi sinsin a um: A taangsun Israel mi pawl hnenah A hlan vekin hminthannak na thlenter saal ding lawng si loin, Leilung pumpi runnak an ngah theinak dingah nangmah cu miphun tampi hnenih tleunak ah\nka lo tuah ding a si,” i ti.\nRundamnak cu leitlun mi zapihrangah asi. Romans 10:9-10,\n10. An thawi in an vaw ding.\nBible passage: Isaiah 50:6\nIsaiah 50:6, 6I vua tu pawl hrangah ka zaang cu ka tun; I hmuhsuamtu pawl cu ka kham lo; Ka khahmul an bot ih ka hmai ih cil in phui khal le ka dawn lo a si.\n11. Mesaiah cu hnawn a tuar ding.\nBible passage: Isaiah 53:1-3\nIsaiah 53:1-3; 1Cutikah miseenpi in, “Atu kan sim mi hi a zumtu an rak um dah leem pei maw? Hi thil ahhin Bawipai’ kut a hmu tu an rak um leem pei maw? 2Asinain Bawipai’ duhnak bangtuk in a riantu cu thingkung bangin a kho, Leicar lakih thing note bangin.\nKan zoh duhnak dingah pianhmang ṭhatnak le mawinak a nei lo. Kan thinlung le kan mit in latu dingah mawinak zianghman a nei hrimhrim lo. 3Amah cu kan hmuhsuam mi le kan hnon mi a si. Natnak le harsatnak a tuar. Zokhal in a zoh hman an zoh duh lo.\nZianghman a si lo tiah kan umsan meen mi a si.\n12. Pathian siahhlawh cu sualman pek in a thi ding.\nIsaiah 53:4-6, 4“Asinain amah cu kan zonzaihnak tuartu a si, Kan natnak phurtu khal a si.\nA zonzaihnak le a tuarnak pawl cu Pathian ih hremnak a si tiah kan ruat. 5Sikhalsehla kanmah ih sual ruangah hriamhma a pu, Thil ṭha lo kan tuah ruangah vuaknak a tong.\nHremnak a tuar mi cu kan damnak a si, Vuak a tuarnak cu kan rundamnak a si. 6Kan zate in a hlo mi tuu bangin kan vakvai, Kan duhnak zin ciarah kan feh. Asinain Bawipa in cawhkuannak cu a parah a thlenter, Kan tuar ding mi kan sualman cawhkuannak cu!\n13. Amah mawhsiattu pawl hmaiah a kaa a cip ding.\nIsaiah 53:7, 7“An tisia zet nan thindaite’n a tuar, Kam khat hman a ṭong lo. Thah dingih an fehpi mi tuu faate bangin le a hmul meh dingmi tuu bangin a kaa in ṭongkam zianghman a suah lo.\n14. Pathian siahhlawh cu milian pai thlansungah phum asi ding.\nBible passage: Isaiah 53:9\nIsaiah 53:9, 9Thilsual tuah dah mi le thuphan per dah mi a si lo naan, Miṭha lo pawl thawn thlaan ah an ret; Milian hnenah an phum,” tiah an ti.\n15. Misualpawl lakah siartel asi ding.\nBible passage: Isaiah 53:12\nIsaiah 53:12, 12Curuangah amah cu upatnak hmun ka pe ding, Milian le micak pawl lakah ka ret ding. Lungkimzet in a nunnak cu a pekih, miṭha lo pawl lakah siarcih a si zo.\nMisual pawlih sualman a tuarih, an sual ngaidamnak a dil a si,” tiah a ti.\n16. Siangpahrang David ihcithlah asi ding.\nJeremiah 23:5, Cun Bawipa in, “David tesinfa sungin a felmi pakhat siangpahrang ih ka hriil tikcu a ra thleng ding. Cuih siangpahrang in fimnak thawn hi ram hi a uk ding ih a dingmi le a dikmi lawnglawng a tuah ding.\n17. Zesu in Amah cu Messiah asi thu a sim\nBible passage: John 4:19-26\nMatthew 5:17, 17“Moses Daan pawl le profet pawlih thuzirhmi siatsuah dingah a ra, tiah i ruat hlah uh. Cupawl siatsuah dingah ka ra lo, an zirhmi pawl kimter dingah ka ra sawn a si.\nJohn 4:25-26, 25Nunau nu in a hnenah, “Messiah cu a ra ding ih a rat tikah cun ziang hmuahhmuah amah in in sim leh ding,” tiah a ti.\n26Jesuh in, “Na hnenih a ṭong rerotu hi amah cu ka si,” tiah a ti.\nJohn 4:19-26: 19Nunau nu in, “Bawipa, profet na si ti ka lo thei. 20Kannih Samaria mi kan pupa pawl cun hi tlang parah hin Pathian an rak biak; sikhalsehla nannih Judah mi cun Pathian cu Jerusalem ah biak ding a si, nan ti,” tiah a ti.\n21Jesuh cun a hnenah, “Nunau nu, ka lo simmi hi zum aw: Mi in Pathian cu hi tlang ah siseh, Jerusalem khal ah siseh, an biak lo can a ra thleng ding. 22Nannih Samaria mi cun nan biakmi nan thei ngaingai lo; a sinain kannih Judah mi cun kan biakmi kan thei, ziangah tile rundamnak cu Judah mi hnen ihsin a ra. 23Sikhalsehla Pathian Thlarau hruainak thawngin Pathian a bia taktaktu in Pa cu thlarau le thutak thawn an biak caan a ra thleng ding; a si, cuih caan cu atu-ah a ra thleng zo. Cutiih biak cu Pathian in a duhmi a si. 24Pathian cu Thlarau a si ih a biatu pawl in thlarau le thutak in an biak ding,” tiah a ti.\n25Nunau nu in a hnenah, “Messiah cu a ra ding ih a rat tikah cun ziang hmuahhmuah amah in in sim leh ding,” tiah a ti.\n18. Zesu in amai thihnak le thawhsal nak ding thu a rak simcia:\nBible passage: Matthew 20:17-19\nMatthew 20:17-19, 17Jesuh cu Jerusalem lamih a feh laiah khan dungthluntu hleihnih kha a dangte ah a hruai ih an mahte lawng, an feh phah ah, thu a ruah hai. 18“Ngaihnik uh! Jerusalem ah kan hung feh ding ih cutawkah Milai Fapa hi puithiam upa pawl le Daanthiam pawl kut ah an thlen ding ih that dingin an rel ding. 19Cuih hnuah Zentail mi pawl kut ah an thlen ding. Cun Zentail mi pawl in an hmuhsuam ding, an vuak ding ih thinglamtah ah an kheng ding. Sikhalsehla ni thumnak ah thawhter sal a si ding,” tiah a ti.\n19. Messiah cu Bethleham ah a suak ing.\nMicah 5:2, 2 Bawipa in, “Maw Bethlehem Efratah, nang cu Judah peng ah khawfate bik pakhat na si nain na sungin Israel uktu ka suahter ding. A suahseemnak cu khuahlan lai, a liam zomi san ihsin a rak thok zo a si,” a ti.\nMatthew 2:1-6, 1Jesuh cu Herod in Judea ram ah siangpahrang a ṭuan laiah, Judea ram Bethlehem khua ah a suak. A rei hlanah nisuahnak lam ihsin arsi zohthiam pawl Jerusalem khawpi ah an ra ih, 2“Judah mi pawlih Siangpahrang dingah a suakmi naute khuiah so a um? Nisuahnak lamah a arsi kan hmu ih amah biak dingah kan ra a si,” tiah an ti.\n3Cuih thu cu siangpahrang Herod in a theih tikah a thin a har ngaingai. Jerusalem khua ih a ummi midang hmuahhmuah khal an thin a har ve. 4Curuangah Herod in puithiam upa pawl le Daanthiam pawl a kokhawm ih, “Messiah cu khuiah so a suah ding?” tiah a sut.\n5Cutikah annih in, “Judea ram Bethlehem khua ah a suak ding,” tiah an let.\nProfet ih ngantami cu: * 2:5 Profet timi hi profet Mikah a si (Mik 5.2) 6“Judah ram sungih a ummi Bethlehem, Judah ram khawpi pawl lakah hin a fate bik cu na si hrimhrim lo. Ziangah tile na sung ihsin hruaitu pakhat a suak ding ih, Ka minung Israel mi pawl\na hruai ding,” ti a si.\n20. Zesu cu a rualpi ih zuar mi asi ding\nPsalm 41:9, 9Ka rualpi ṭha bik, ka rinsan bikmi le ka rawl i ṭawmtu rori\nin i phiarsawm zo.\n21. Messaiah cu lak note to in Jerusalem ah a lut ding.\nBible: Zechariah 9:9\nWritten: 520 and 518 BC\nZechariah 9:9, 9Nan lungawi uh, Zion mi pawl, nan lungawi uh! Lungawi in au ciamco uh, Jerusalem mi pawl! Zoh uh, nan siangpahrang a ra lai! Nehtu a si ih nehnak thawn a ra; Asinain lungnemmi a si ih laak parin a ra;Laak note, laakpi ih faate to in a ra a si.\nLuke 19:35-37, 35Cule laak cu Jesuh hnenah an hei hruai. Cun laak parah cun an puan an dam ih Jesuh cu an toter. 36Laak par cun a feh ih a fehnak lamzinah cun mipi in an puan an phah vivo. 37Jerusalem khua kiang lamzin Olif Tlang ihsin a vung suhnak zawn an thlen tikah a thluntu miburpi pawl cun Pathian an thangṭhat ih, thil mak zetzet tampi an hmuh ruangah cun an aw neih patawp in an au ciamco.\n22. Zesu cu thah a tuar ding.\nBible: Zechariah 12:10\n520 and 518 BC\nZechariah 12:10, 10“David tesinfa pawl le Jerusalem khua ih midang pawl cu zaangfah lainatnak thinlung le thlacam duhnak thinlung thawn ka khahter ding. Mi pakhat an sun ciami kha an zoh ding ih an fa neihsun a thih ih an ṭah vekin an ṭah ding. An fapatir a thih ih ninghang le lungngai ih an um vekin an um ding. (source: http://www.aboutbibleprophecy.com/messianic.htm)\nI.Jesu Khrih sankhuk nun\nA. Jesu Khrih Pathian sinak\nJesu Khrih cu Pathian tah kawh a si Isai 9:6; Jn 1:1,2,14\nPathian sinak pawl a nei\nNunnak Jn 1:4\nA danglam dah lo Heb 13:8\nThutak Jn 14:6\nDuhdawtnak Jn 13:1\nThianhlimnak Heb 7:26\nSankhuk ih um Jn 1:1\nUmkim Mth 28:20\nTheikim Mth 9:4\nCakkim Mth 28:18\nPathian hnattuan pawl Jesu Khrih hnattuan tiah kawh a si. I) Sersiamnak Jn 1:3; ii) Zianghmuahhmuah amah Jesu ah a famkimnak Heb 1:3.\nPathian hnen lawngah pek dingmi biaknak cu Jesu Khrih hnenah pek a si Jn 20:28.\nA hmin cu Pathian hmin thawn a bang aw Mth 28:19; Jn 14:1.\nPathian thawn tluk aw ve in sim a si Jn 5:18\nB. Sankhuk rei ihsin Pathian a rak sinak thu.\nSankhuk rei ihsin a rak umnak thu kan hmuh mi in Jesu Khrih cu thawknak le cemnak nei lo a si ti thu in sim. Thuthianghlim sungah kan hmuh thei mi pawl hrekkhat, Jn 1:1-2; Mich 5:2; Jn 8: 58. Pathian sinak le sankhuk um sinak cu a tthen aw thei mi a si lo. Vanah a rak um Jn 6:38. Sersiamnak ah Jn 1:3.\nJesu Khrih thu kamsang pawlin an rak sim cia mi\nJesu Khrih hmin, Hebrew ttongin "Mashiach" ti mi cu "Hriakthih" tinak a siih Greek ttong cun "Christos", "Hriakthih" tinak thotho a si. Jesu Khrih thu hi thuthlunghlun san lai ihsin lailan zetin maw a thlamzawng in maw an rak sim cia ringring. Curuangh Thuthllunghlun san lai ihsin Jews pawl cu a ra dingmi an siangpahrangah tiah Mashiah cu an rak hngak ringring. Asinan Jesu Khrih cu milai ruahnak vekin leitlun siangpahrang dinhmun in a rat lo tikah an rak thei thiam nawn lonak a si. Thuthlungthlun san lai ihsin kamsang awlin an simmi kan zoh a si le Khrih thu a sim mi pawl cu Jesu Khrih leitlun a rat tikah zianghman pelh lo ten an famkim ttheh mi kan hmu.\nJesu Khrih suahkehnak hrin (tisa a ra cannak milai hrin)\ni) Adam le Evi\nAdam el Evi tluksiatnak ruangah Khrih leitlun a rat a ttulnak a si. Curuangah milai pawl cu sualnak sung ihsin rundam tu ding hrangah milai sinak lawng neitu in tuahsuak a theih loih Pathian sinak nei in mailai dinhmun ah Khrih cu Pathian thiltitheinak thawn a rat a ttul. A ra lai dingmi rundamtu ih thu sim hmaisak bik nak cu Sem 3:15 ah a si.\nii) Cithlah dawtdawt pawl\nAbel Sem 4:8; Seth Sem 4:25; Noah Sem 6:9; Abraham Sem 12; Isac Sem 17:19; Jacob 28:14; Judah Sem 49:10; David Mth 1:1….\nJesu Khrih suahnak ding thu sim cia mi pawl\nA nithla a thluathlam in a sim cia Sem 19:10; Dan 9:26, 27.\nA hmun cu Bethlehem Mikha 5:2\nFala thianghlim sungin a suak ding Isai 7:14\nJesu Khrih nunnak le sinak\ni) Rundamtu Sem 3:15; Job 19:25; Isai 53:5-6,12.\nii) A Pathian sinak Isai 7:14; 9:5-6; Mik 5:2.\nA hmaiah lamhruai tu (zualko) a um ding Mal 3:1; Isai 10:3-5.\nA kamsang sinak Daan 18:15; Jn 1:21; 4:29; 6:14.\nPuithiam Sam 110:4\nSiangpahrang II Samu 7:12-16; Jer 23:5-6\nLung ttangkai le Hrampi Isai 28:16;\nPathian thu hnuai ah siah hlawh thulung Isai 52:1-7; 49:1-9; 52:3-53:12.\nJesu Khrih thihnak thu simcia mi\nRualpi ttha ih zuar mi Sam 41:9\nDik loin sual puhnak tuar Sam 35:11\nCil phuinak Isai 50:6\nFei sunnak Sam 22:16\nNautatnak Sam 22:6-7\nPathian ih tlansannak Sam 22:1\nA ruh pawl a kiak lo Sam 34:20\nMawhsiattu pawl hmaiah daiten a um Isai 53:7\nMisual lakah a thi ding Isai 53:9\nSual thawinakah pek ding Isa 53:5-6,12\nA thawhsalnak thu sim cia mi Sam 16:10; (Khaikhin) Dung 2:25-31; Dung 13:33, 35-37.\nA lalram thu sim cia mi Isa 23:5-6; II Sam 7:12-16.\nJesu khrih milai taksa in a thuam awknak\nMilai tisa in a thuam awk dan dawtdawt\nKamsang pawlin an rak simcia vekin leitlun khuitawk le ziangtik hmanah a thleng dah lo mi thilmak a thleng a si.\nA hmaitthi tu John tihnimtu a ra hmaisa Lk 1:5-25;57-80\nMarry hnenah theihternak Lk 1:26-38\nJoseph hnenah thiehternak Mth 1:18-21\nLeitlun milai thuanthu ah a cangmi pakhat a sinak Mth 1;18-25; Lk 2:1-20; Jn 1:14\nJesu Khrih leitlunah a suak tikah thilcangmi dawtdawt\nA suahnak Lk 1:1-7\nVancungmi tuu khal pawl hnenah a lang Lk 2:8-10\nSerhtan asinak Lk 2:8-20\nBiak inn ah an fehpi Lk 2:21\nMifim pawl langnak\nEgypt ramah an tlennak Mth 2:13-23, cuisin Nazareth ah.\nMilai tisa in a thuam aw mi Jesu Khrih a sinak\nMilai tisa sinak thawn thuam aw in naute in a rung suak hlanah Khrih cu minung a rak si loih Pathian a rak si.\nMilai tisa thawn a thuam aw ih leitlun a rat hnu khalah milai le Pathian sinak a nei.\nJesu Khrih Pathian sinak cu kan sim zo mi ah zoh mei.\nJesu Khrih milai sinak\nSualnak siar lo, milai sinak zaten Jesu khrih in a nei thluh\nMilai thinlung Mth 26:38; milai thlarau Jn 13:21; le milai taksa Jn 19:38-40\nMilai hmin: milai fapa, milai Jesu Khrih, Jesu, mi thinhar pa, hi pawl hi a milai hmin pawl an si.\nJesu Khrih in milai sinak a neih a ttulnak\naa) Pathian cu milai hnenah theihter le hmuhter dingah Jn 1:1,14,18\nbb) Milai pawl hrangah mifel famkim zohtthum dingah I Pet 2:21\ncc) Milai sualnak hrangah thawinak pek dingah Heb 10:1-10\ndd) Satan hnattuan siatsuah dingah Jn 16:11; Kol 2:13-15; Heb 2:14\nee) David hnenih thukam pitlin ter dingah II Sam 7:10-16\nff) Pathian Kamsang si dingah Daan 18:15-18\ngg) Puithiam sidingah Heb 7:1-10\nhh) Thawinak thisen suah dingah Heb 9:22\nJesu Khrih mizia pahnih\nKhrih cu milai tisa in a thuam awk hnu khalah milai le Pathian sinak pahnih a nei ih a sinak mizia cu pakhat le pakhat zianghman hnaihnawk awknak um loten, Khrih Jesu pakhatah sinak mizia pahnih a nei a si.\nHeb 10:1-5; Jn 12:27; Jn 19:30 Taksa le thlarau a nei hypostatic union tiah a mizia pahnih kawm awkdan cu an ko. A Pathian sinak cu Jn 1:1-3,14; Heb2 le Abraham hlanah ka um (Jn 8:58) tiah a simnak pawl khalah kan hmu thei. Cun a milai sinak a langter nak pakhat cu ka ti a hal (Jn 19:28) tiah a simnak khalah kan hmu thei.\nLeitlun can tawite a hman awknak tlangpi pa thum\nJews pawl daan hnuaiah a nung\nA leitlun can kha Jews pawl daan hnuai ah umin a hmang aw Kal 3:23-25;4:4-5\nThuthlunghlun sungih daan pawl a nemhngetsal Mth 5:17-19\nDaan cu famkim zetin a thlun II Kor 5:21\nPathian lalram thu a sim\nKhrih khan amah le amah siangpahrang sinak neiin a lang aw ter.\nLalram thu a zirh/sim\naa) Tlangpar thuzirhnak Mth 5:7\nbb) Olive tlangpar thu zirh Mth 24:25\nKawhhran thu a zirh\nKawhhran a din ding thu a sim cia Mth 16:18\nIn tluntaah thu a sim tikah a sim Jn 16:18\nThutak cu a dungthluntu pawlin an run simfiang\nKamsang, puithiam le siangpahrang a sinak\nKamsang ti cu pathian thu kha milai hnenah a theihter/simtu a si.\nAmah cu fimnak hrampi a si\nThu kha tisa ah a rung cangmi (Pathian sinak pawl milai hnenah a langter tu) a si Jn 1:18.\nVancungah a kirsal hnu ah a leitlun rawngbawlnak ttuan sunzawm dingin Thlarau Thianghlim a run thlah Jn 16:12-15.\nPuithiam cu Pathian hnenah milai thu hla thlen tu a si.\nPathian in mawhphurhnak a pek mi a si Heb 5:1-10\nA mawphurhnak ttuansuak dingah a tlin Heb 1:3; 3:1-6\nA puithiam ttuannak cu a danglam mi a si Heb 5:6,10;7:1-8:6.\nPuithiam hnattuan cu famkim ten a ttuan Heb 7:23-28; 11:28;10:5-8.\naa) Amah rori thihnak tuarin amai thihsen in mailai sual thawinak a pek\nbb) Milai hrangah aiawhtu a ttuan\nSiangpahrang a sinak\nThuthlunghlun sungah a sim cia vekin a si Isa 9:6-7\nIsreal pawl hnenah Mth 1:12\nIsreal pawl in an hnawng Jn 1:11\nA ratsal tikah amah cu Isreal pawlin an siangahrangah an pawm ding Rom 11:25,26; Thup 19:16.\nJesu Khrih in amah le amah zianghman lo ah a ret awknak\nGreek ttongin "Kenosis" ti mi cu mirangin "To empty" a siih laittong cun "lawng", "mai sinak tanta tahrat in phahniam awknak" tinak a si.\nBaibal sungah amah le amah a phahniam awknak pawl\nHnuaidawr zet dinhmun ah a rungsuak Kal 4:4, tahtthim Lk 2:21-24\nDaan hnuaiah a tuhlut aw Kal 4:4\nTuah thei lo mi nei vekin a tuar cuahco\nSiahhlawh dinhmun in a ra Phi 2:7\nA thihzawngah milai parih Pathian thinhengnak a tuar II Kor 5:21\nThihnak hnuai ah nithum le zathum a um I Kor 15:4\nJesu Khrih cu a sual thei lo\n"Imecable" "Inability to sin', sual tuah thei lo a si.\nJesu Khrih cu sual loin a um thei lawng si loin sual tuah thei lo a si James 1:13.\nA dinhmun fiangnak\nA thianghlim Heb 7:26\nTheikim a si Mth 9:26\nCakkim a si Mth 28:18\nSiat thei lo a si Heb 13:8\nThuthiangin a simmi vekin II Kor 5:2; Heb 4:15\nMizia pahnih nei a si\nPathian mizia cu sual tuah thei a si loih thlem theih khal a si lo.\nMilai sinak cu thlemtheih le sual thei a si.\nKhrih ih sinak pumhlum dinhmun cu thlem theih cu a sinan sual tuah thei a si lo.\nIII. JESU KHRIH TUARNAK LE THIHNAK\nThuanthu sung um a si.\nThuthlungthlun sungah sim cia mi - Saam 22; Isai. 53\nThlungthar ah thuanthu vekin a sim\nMatt. 27; Mk;Lk.23; Jn.19\n3. Leithlun thuanthu ah a um\n4.Kawhhran thuanthu ah kan hmu thei\n1.Thuthlunghlun ih tlennak thu\nA san thlangpi-man pekih zalenter\n-Sankhuk tlennak hnakin hma khat te ih sual man thuthennak a khawk sawn theu, a silole, harsatnak hmakhatte thilah a rak khawk deuh theu.\n-Harsatnak sungah a tel lomi in a tuah theu\nPui. 25:26,49 siarlo\nMi thlen thei a si.\nA sinak ah tawpcin nei lo a si Jn.1:1\nSualnak nei lo a si Jn. 8:46; Heb. 4:16\nTlen duhnak a nei Lk. 22:42; Phi. 2:8\nThuthlungthar ah tlennak umzia\n1) Man ih lei-\n'Tlen' tiah hman a si Kal. 3:13\nLungawinak ih rah\nMisual pawl ngaidam dingah Pathian a lung a awi\nMidik an si tiah phuang dingah a lung a kim\nMisual pawl pawl hnen ah zangfahnak nei ih langter dingah a lung a kim.\n2) Pathian thawn rem awk salnak-\nKhrih, misual pawl aiah a thihnak in milai cu Pathian thawn pehthlaih awknak dik an neih thei salnak a si.\nPathian le milai karlakah rem awknak tuah a ttul Rom 5:6-11\nA ttulnak pali\n-milai cu mahte zianghman tha le zang nei nawn lo a si c.6\n-Milai cu Pathian mi le sa sinak zianghman nei lo a si c.6\n-milai cu Pathian mithmuh ah misual a si v.6\n-milai cu Pathian raal a si c.10\n-rem awknakin tuah famkim a si c.10,11\nPathian le milai rem awknak ih hmanrua\ni) Jesu Khrih aiawh hnattuannak II Kor 5:18-21\nJesu Khrih thihnak in Rom 5:10; Eph 2:16; Kol 1:20-22\nPathian le milai karlakah rem awknak tuah a si tkah milai thinlung le ruahnak cu tuahtthatsal a si tinak si loin Pathian le milai kar lakah rem awk lonak le raal awknak cu siatsuah a si zo ih Pathian le milai karlakah zianghman daltu um loin peh tlaih awk nak sawn a si.\nPathian le milai rem awknak in a huap kauhzia\nKhrih in Pathian le milai karlak rem awknak a tuahmi hnattuan mi le cui rem awknak ruangah Pathian thawn a rem aw tu pwl thu hi fiangten kan thleidan thiam a ttha.\nJesu Khrih in rem awknak hnattuan a ttuansuak mi\nJesu Khrih cu mi zate hrangah a thi II Kor 5:14-15\nJesu Khrih in leitlunah amah ah remnak a tuah sal zo II Kor 5:19;3:17\nRemnak cu leitlun mi zate hmin in tuah a si, "A duhtu hmuahhmuah le a zumtu hmuahhmuah" hrangah.\nPathian le milai karlakah rem awknak cu leitlun mi zate hrangah tuah asinan an zum lo ruangah mi zapi in cui remnak cu an hlawkpi lo. A zumtu pawl lawngin cui remnak cu Pathian thawn pehtlaih awknak neiin an hlawkpi.\nD. Pathian le milai rem awknak in a rahsuak mi\nMilai in Pathian hmaiah daihnak a nei\nMilai in Khrih ah dinhmun thar a nei\nMilai in mizia thar a nei\nMilai cu Pathian hmaiah thiamcoter mi a si\nMilai cu a kumkhua nunnak a nei\nMilai cun Pathian thawn pawl kawm awknak a nei\nMilai cu Pathian in a thianter\nMilai cu Pathian in a cawi/cawimawi leh ding\nE.Jesu Khrih tuarnak\nTlemnak, milai hnawnnak, zuarthlainak, thing kross parah thihnak, dodalnak, taksa naa tuarnak, milai sualman phurhnak (thinlung, thlarau le taksa in naa tuarnak). Mai sual ruangah si loin midang sual ruangah tuarnak II Kor 5:21. Pathian tlansannak, "Ka Pathian, ka Pathian……..i tlansan". Pathian thinhengnak tuarnak. Pathian in milai parah sualman phuba laknak Heb 12:21.\nF. Cawhkuan peksaknak\nMisual pawl sualman cawhkuan cu Jesu Khrih in thinglamtah tihnak turain a kuansak zo. Cuticun milai in Pathian hmaiah sualman leiba a neih mi cu Jesu Khih in a peksak zo ruangah Pathian cu tlawn lungawi in a um zo.\nIV JESU KHRIH THAWHSALNAK\nA. Jesu Khrih thawhsalnak thu simfiangnak\n1) Milai tampi hnenah a lan awkdan\nMary Maalene Jn 20:14; Nunau nu Mth 28:9; Peter Lk 24:34; I Kor 15:5; Dungthluntu Lk 24:13; Jn 20:19; Dungtluntu mi 11 Jn 20:26; mi 500 I Kor 15:6 (Paul in cakuat a ngan laiah mi 500 lak ihsin mi tampi an nung lai); James I Kor 15:7 (James kha Krih thawhsal hlanah zum lo tu a rak si) Jn Jn 7:5, asinan Khrih a thawhsal hnu lamah a zum sal Dung 15:13; Kal 1:9; Dungthluntu 11, Mth 28:16-20; Dungthluntu Lk 24:50-51, Khrih van a kaizawng; Stephen hnenah, Dung 7:56 (a thihzawng); Paul hnenah, Dung 9; John, Patmos Thup 1:12-20.\n2)Thlankhar lungpi her aw hmu tu Mth 28:2-4,11-15\nThlanlawng Mth 28:6; Jn 20:1-10\nB.Jesu Khrih a thwhsal dan\nA thosal mi Jesu Khrih kha thlansungah an phunmi Khrih ruang kha a si ti a thawhsal hnu ih a lang awkdan in kan thei thei.\nA kut an khennak\nA hnak fei in an sunnak\nDungthluntu pawlin an hmu\nRawl a ei Lk 24:43\nTham a theih Lk 24:39, 43\nHmuh a theih\nThaw a thaw Jn 20:22\nRuh le taksa a nei Lk 24:39\nA thawhsal hnu a taksa ruangpi ah danglamnak a nei\nAmah kha hmakhat te ah an thei lo\nEmmaus dungthluntu LK 24\nDungthluntu Jn 21:4-7\nA fehduhnak pohpoh ah lamhlatnak in a kham lo, a duhduhnak ah a thleng thei.\nIn khar mi sungah a lut thei Jn 10:19\nIn khar mi sungah a lut thei Jn 20:19\nA duh cancan ah a lang theih a duhduh can ah a hlo thei Lk 24:31\nThisen a nei lo a bang Lk 24:39; I Kor 15:50\nA thosal mi ruangpi cu a siat thei lo mi a si I Kor 15:50,52,54\nThawhsalnak ah hnattuan tu\nPa in a kai tho Sam 16:10; Dung 2:24,27,30-31; 13:30; Rom 6:4; Eph 1:19-20.\nAmah te a tho sal Jn 2:10-22; 10:17-18.\nJesu Khrih thawhsalnak in a hrin suak mi\nA Pathian sinak a langter Dung 2:36; Rom 1:4\nA thihnak cu milai hrangah a manhlatnak a langter Rom 4:25; 10:9; Jn 11:25.\nA thawhsalnak in Thuthianghlim a famkim ter ih san a neih ter\nThawsalnak ruangah Khrih rawngbawlnak ttuan pitling le sunzawm a si.\nThlarau Thianghlim run thlah ding Jn 16:7\nMilai nunnak neihter (pek) ding Jn 11:25\nMilai thutthentu (Sihni) Jn 2:1\nMilai aiawhtu Heb 7:25\nLaksawng le mawhphurhnak pe dingah Eph 4:11…\nHuham cahnak mi pe thei dingah Eph 1:19-20; Mth 28:18; Rom 6:4\nZumtu pawl amah ah dinhmunthar neihter dingah Eph 2:4-6; Rom 6:4\nUnau hmaisa bik si thei dingah I Kor 15:20-23; Phi 3:20-21\nZumtu pawl hrang hmun rem dingah Jn 14:2-3\nTuu khal hnattuan ttuan sunzawm dingah Jn 10:15\nThawhsalnak ruangah a tuahsuak mi hnattuan pawl\nMi zate thawhsalnak ding hrang lamhruai tu a si\nMo lawmpuai ah mopa can cang dingah Thup 19:7\nMithi le minung pawl zate thutthen tu si dingah\nDavid tohkham ah to dingah II Sam 7:16; Lk 1:31-33; Dung 2:25-31.\nLeitlun cu Pa'I hnenah up thei dingah I Kor 15:24-28\nAdam neta le sersiamthar ih Luu cang thei dingah\nSersiamthar le sersiamhlun\nLazarus le midang thihnak ihsin kaihthawh mi pawl khal kha an nunhlun ah kirsal in an tisa cu an thi sal thotho.\nJesu Khrih a thawhsal tikah nunthar in a nungih a thisal nawn lo Rom 6:9\nSersiamthar ih Luu a si. Adam neta, Milai neta tiah kawh a si\nI Kor 15: 47.\nZianghmuahmuah cu sersiam hlun, Adam hmaisa hnuai ah ummi an si Rom 5:21, I Kor 15:22. Mawhsiatnak hnuaiah sualnak sungah a thi mi an si Rom 5:12; I Kor 15:22.\nJesu Khrih zumtu mi paingthar pawl cu sersiamthar, thiamcotermi an siih mawhsiatnak hnuai ihsin an luat zo I Kor 15:22; II Kor 5:17.\nJesu Khrih hnattuan (Van a kaisal hnu ihsin a leitlun a ratsal hlan tiang)\nVan a kaisalnak thu\nLeitlun a suahsannak\nJesu leitlun a um laiah a simcia mi Jn 6:62; 7:33; 14:12,28; 16:5,10,16,17,28.\nVan a kainak thu ngan mi Mk 16:18; Lk 24:50-52; Dung 1:6-12.\nCakuat pawl sungah simsal mi Eph 4:8; Heb 4:14; I Pet 3:22.\nVan a thlennak thu thuthiangin a simmi\nMk 16:19; Lk 24:51; Dung 1:11. Vanramah hmuh asi thu: Dung 7:55-56; 9:3-5;22:6-8; 26:13-15; Thup 1:15-18.\nVanramah a umdan\nMilai taksa ruangpi vek a nei Heb 1:3; Dung 1:11\nKhrih thlarau cu "Umkim" a si Mth 28:20; Kal 2:20.\nVan a kainak thu simfiangnak\nLeitlunah milai tisa nei in rawng a bawlnak tawpnak Phi 1-2:5-11\nKhrih vanah a umnak cu vanram kan kai nak ding thu in ciangter tu a si Heb 6:20.\nA ratsalnak ding hrang Dung 1:11\n2)Pathian kut vawrhlam kap ah Khrih dinhmun\nThuthiangin a sim vekin\nSam 110:1; Mth 22:36; 16;19; Lk 20:12-43; Rom 8:34; Eph 1:20; Kol 3:1; Heb 1:3; 8:1; 10:12; 12:2; I Pet 3:22; Thup 3:21. A thuneihnak I Pet 3:22; Eph 1:22-22.\nJesu Khrih cun ziangkim thiltitheinak a nei nan satan le a ho pawl cu an duh mi tuah hrih dingin zalennak a pek hai a si. Asinan Jesu Khrih cu ziangkim tlunah thunhei tu a si.\n3)Vancungram ah a tufang Jesu Khrih hnattuan\nAdam neta- I Kor 15:45; a "Neta Milai" I Kor 15:47\n-Nunnak pek I Kor 15:45; Jn 6:33; 10:28; 17:2\n-Tlarau Thianghlim hmangin Pathian hnattuannak Jn 3:5,6,8\nSersiamthar -II Kor 5:17 Zo khal Khrih ah a umtu cu sersiamthat a si.\nAdam hmaisa le neta khaikhinnak\nc.15- Sual cu Adam ihsin mi zapi ah\n-Duhdawtnak cu Khrih ihsin mi zapi ah\nc.16 Thutthennak cu Adam ihsin mi zapi ah\n-Thiamcoternak cu Khrih ihsin mi zapi ah\niii) c.17 -Thihnak cu Adam ihsin mi zapi ah\n-Nunnak cu Khrih ihsin a mah zumtu pawl hnenah\niv) c.18 - Mawhsiatnak cu Adam thulunlonak ihsin mi zate parah\n-Thiamcoternak cu Khrih diknak ihsin mi zate parah\nc.19 - Adam thulunlonak in misual a hring\n-Khrih ih thulunnak in mi zapi diknak a hring\nJesu Khrih le a Taksa Ruangpi\ni) Jesu Khrih in In Ruangpi (Kawhhran) a dindan\na) Thuthiang Dung 2:27; I Kor 6:15; 12:12-27; Eph 1:22-23; 2:15- 18;3:6; 4:4-16; 5:30-32; Kol 1:24\nb) Pa in Khrih cu Inpi Luu ah a ret Eph 1:22\nc) Khrih cu in ruangpi nunnak a si Jn 10:28\nd) Thlarau in Inpi pakhat sungah nunnak a pe I Kor 12:13\ne) Jesu Khrih in In ruangpi cu a tthanter Dung 2:47\nf) Khrih ih milesa pawl cun In ruangpi ah an zawm Eph 5:30-31;\nI Kor 6:15\ng) Khrih ih milesa pawl cu pakhat le pakhat an zawm aw Eph 4:16\nii) Jesu Khrih in In ruangpi a kilhim dan\nJesu Khrih cu Inpi (Kawhhran) parah thuneihnak famkim neiin hna a ttuan Kol 2:10\niii) Inpi (kawhhran) cu Luu bik thu hnuai ah a um Eph 1:22,23; 5:24;\niv) Inpi (kawhhran) ti thianhlimnak Heb 2:11; 9:12-14; 13:12; Eph 5:25-27; Tit 3:5\na) Sualnak lak ihsin Tit 3:5; Heb 9:14\nb) Eng sungah ceng I Jn 1:7; thlarau in a nung (Kal 5:16) ih Khrih thu a lung Jn 15:10.\nc) Khrih ah thlarau in a nung lo tu pawl cu zohman thlarau rah rah a theih lo Jn 15:4-6.\nd) Khrih ah peh zawmnak in thlarau rah a rah Jn 15:7-14\n-Thlacamnak ah huham cahnak c.7\n- Pa cawimawinak c.8\n-Rahttha rahnak c.8\n-dungthluntu nun c.8\n-Pa'I duhnak theihtheinak c.9\n-lungawinak famkim c.11\nv) Inpi cu a tthang Eph 2:21\n6) Khrih le Inkil Lungpi\ni) Inkil Lungpi ttongkam hi Jesu Khrih kawhhmuhnak ah an hmang I Kor 10:1-4. Nunnak tinung suahnak lungpi Ex 17:6; I Kor 104; Jn 4:13,14; 7:37-39.\nii) Hrampi a si Eph 2:20\niii) Khrih cu a nungmi Lungpi a si I Pet 2:5\n7) Puithiam sang\ni) A hnattuan\na) Puithiamsang ttuan dingah Pathian hriakthih mi a si Heb 5:4-5\nb) A thianghlim mi hmunah rawngbawlnak a si.\nc) Puithiam raithawinak hnattuan a si Heb 9:26\nd) Pathian le milai karlakah palai hna a ttuan I Tim 2:5\ne) Milai aiawh hna a ttuan Heb 7:25\nii) Melkhizadek vek a sinak\na) Puithiam le siangpahrang sinak Heb 7:2\nb) A kumkhua a hmunmi Heb 7:3;\nc) Thihnak in a siatsuah thei lo Heb 7:23-25\niii) Jesu Khrih kan thutthentu Thup 12:10; Heb 9:24; I Jn 2:1\nJesu Khih cu zumtu pawl nitin nun hrangah thu tthensak tu a siih zumtu pawl famkim lonak hmuahhmuah cu a zangfahnak in le amah in a tuahsak mi ruangah luatnak an ngah.\niv) Khrih palai ttuannak ih rah\na) Zumtu pawl hloh lo nak ding\nb) Santan le sual thiltitheiak ihsin zumtu pawl cu an luat Jn 17:15\nc) Zumtu pawl cun Pathian thawn pawl kawm awknak dik an nei thei I Jn 1:3-9\nv) Zumtu pawl puithiam hnattuannak\na) Zumtu zaten puithiam hnattuan ttuannak Jn 20:23\nb) Thuthiang sungah kan hmuh thei mi pawl hrekkhat: Rom 12:1-2; Eph 5:20; I The 5:18; Heb 10:19-22; 13:15,16; I Pet 2:5,9; Thup.1:6; 5:10; 20:6.\nc) Zumtu pawl in thawinak pek dingmi\naa) Taksa ruangpi Rom 12:1,2\nbb) Pathian thangtthatnak Heb 13:15; I Pet 2:9\ncc) Lungawi thu sim Eph 2:20; I The 5:18\ndd) Thilttha tuah Ehb 13:16\nee) Puithiam vekin midang hrang aiawhnak Heb 10:19-20; I Tim 2:1- 4; Eph 6:18.\nV. LEITLUNAH KHRIH IH HNATTUAN\nJesu Khrih cu umkim Pathian a sinak vekin kawhhran ah tisa si loin thlarau in a um ringring. Jn 14:16,17; Kal 2:20; I Jn 3:24; Kol 1:27; Jn 14:10,20,23; 17:26; Mth 28:20.\nKawhhran ah Khrih hnattuan\nPathian sinak vekin Khrih Thlarau cun kawhhran zumtu pawl a cencilh Jn 1:4; 14:16; I Jn 5:11; Kol 3:4. Jesu Khrih cu zumtu pawl cahnak a si Phi 4:13. In cencildtu Khrih kan ruahsannak Kol 1:27; I Tim 1:1.\nKhrih le Thlarau Thianghlim hnattuan\nThlarau Thianghlim cu kawhhran sungah rawngbawlnaknei dingin Khrih in a thlah mi a si Jn 14:16,17,26; 15:26; 16:7-15; Lk 14:49; Dung 1:8.\nThlarau Thianghlim cu zumtu pawl hnenah thutak simfiangtu le khurh awmtu a si Jn 16:12-15.\nThlarau Thianghlim cu Jesu Khrih in amah zumtu pawl nunnak thar a pek tikah hnattuan tu a si Jn 3:5-8; Tit 3:5. Cui tlunah Jesu Khrih cu zumtu pawl cahnak hrampi (Rom 15:13) le ruahsannak a si (Rom 15:13).\n(Khrih ratsalnak le lalnak)


UN Official: UN hruaitu Myanmar Delta ah siannak pe –ramdang thawn tuan thawk tum bang - Chinland Today Media\nUN Official: UN hruaitu Myanmar Delta ah siannak pe –ramdang thawn tuan thawk tum bang\nMay 19, 2008 11:07 am·0 comments\nUN official says UN humanitarian chief visits Myanmar cyclone zone as UN-junta relations thaw\nYANGON, Myanmar May 19, 2008 (AP)\nKawlram ralkap miuk cun U.N. humanitarian lubik cu Irrawaddy delta ah mallai thlawnding in siannak a pe, leitlun ramtin pawlkawm thawn an pawlkawmnak hmalak thawknak anei ding a bang tiin U.N thupuangtu cun a sim.\nJohn Holmes cun mi athawngthawng ih an thihnak hmun cu helicopter tlunin a cuan, UN thupuang tu cun an hmuhtawnmi cu thuhlafelfai ten thuthangla tu hnenih sim siannak a neih hrihlo thu Rangoon ih suncaw Holmes le thawi an ei thlu reilo te ah thuthang latu pawl a sim.\nLehlam ah ramdangpawl thawi an rualrem awknak dinghrang ih hmalaknak dingah U.N. Secretary-General Ban Ki-moon khal a ramsungih luh siannak a pe zo ih Tlawngkai nithum niih a tlawn ding thu khal UN thupuang tu Michele Montas cun a simve.\nChinese sivai thiam mi 50 khal zarhpi zanah India le Thailand sivai thiam thawn tuantlang dingin a ram sungah luh a siang ih tuisun in Thai sibawi 30 cun mina tuamhlawm an thawk tiin Xinhua thuthang cun apuang ve. Kawlram hin ramdang pawl ih an sawiselnak a ngai ve vekin a lang.\nU.S ih bawmnak pet u ih palai AmeriCares ih an sim danah cun ton 15 lenglo sivai le a thuamhaw pawl khal a n cem thei an ti.\nKawlram thuthang New Light ih a ngan danah cun acozah ih tuahmi National Disaster Preparedness Central Committee cun ramdang bawmnak palai pawlthawn an tuantlang ding ” bawmnak cu harsa pawl hnen fekfek ih a thlentheinak dingah” tiin a ngan.\nKawlram pi cun a pawlkawm pi ASEAN pawlthawn tuantlang in, tu hnuni reilo teah thlisia ih a nuaisiatnak hmun dinthar leh nak a nei thawk ding tiin Deputy Foreign Minister Kyaw Thu cun thuthangah a sim bet.\nDelhi Thuthang tawi\nUN lubik Ban Kawlram siattawnnak hmunah\nBawmnak petu ahmaisabik nak luhsiang\nNinghang tuartu pawlin UN lubik ih vehding duhlo sawn


A Fak Cem Mi Thihnak Mah I Thah Nak Hi Cu Thihlak Ah Fak Bik Si Lai – The Chinlung Post\nFalam Peng Rihkhawdar ah i thah nawnnak a chuak Falam peng Rihkhawdar khuapi 2020 November 3 zaanlei sang ah a min langhter duh lomi pa pakhat nih pakhat pa cu a hngawng a tan tiah Rihkhawdar Palek Zung Lutlai U Tet Naing sin in thawng kan theih.\nAtu bantuk in thil a cang hi tuzaan lei ah a si. Zeiruang ahdah an i thah ti hi kan thei kho rih lo kan hlat cuahmah a si” tiah U Tet Naing nih The Hakha Post ah a chim.Atu thah a tong mi hi a hngawng in aa tan i a taksa pum le a lu hi a dang veve ah an hmuh tiah theih a si.The Hakha Post ah lak mi Rikhawdar ih Thahawknak Rapthlak\nRihkhawdar khua ah thil rapthlak zet a thleng. Tuizan khawthim hlan deuh nazi 5:00 hrawngah Rih ႐ုပ္သံ-ih hnatuan Pu Kap Hlei Piang kum 43 cu rapthlak zetih thah a si. A thattu hi Tuingha ti a siih Tluangte-a lung hernak ih hna tuan theu, Pathian thu buaipi zet ti a si.\nTui a mi thah dan ah Tuingha (thlanglam laitlang mi) cu thinlung kim lo a si dingih ruattu khal an um. A san cu Pianga ih lu vei tamzet a sut hnuah nam in a lu a tansak ti a si.Rihkhawdar mipi pawl cu an lungawi lozet ih mithattu ih hmel hmuh an beisei ti a siih tualthattu khal police kutah a um zo ti a si.\nCrd; Laileng Media\nMi That Tu Pa Nih A Thah Nak A Ruang Cu Ti Hin A Phuan


KIA Le PDF An Komaw Ih Ni 4 Sung Ralkap Pawl An Donak Ah Ralkap 180 Lenglo An Thi – Meifar\nKIA Le PDF An Komaw Ih Ni 4 Sung Ralkap Pawl An Donak Ah Ralkap 180 Lenglo An Thi\nJuly 10, 2021 admin Lawrkhawm 0\nSagaing Division, Katha Township kiangkap ah Kachin ralkap KIA le mipi kilhimtu PDF pawl an komaw ih thuneihnak latu ralkap pawl an do rero lai. Ni 4 sung an doawknak ah ralkap lam 180 lenglo an thi ih hliamtuar bese zetzet khal an tam.\nRalkap thi lakah ralbawi khal an tel tin tuisun July 10 ah PDF pawlin an phuang. July 5 zan nazi 9:00 hrawngah duty in ralkap pawl an vakkual ih KIA le PDF pawl ih kammi bomb an palpuak ruangah ralkap 10 lenglo an thi.\nJuly 6 zinglam nazi 5:00 hrawngah ralkap tam zet an va poksuak, ralkap motor 3 in an poksuak ih Kauk Kwe tiva an thleng zawngah KIA le PDF in pukpi, RPG in an rak kap ciamco ih ralkap 100 tonak motor 2 cu an kap puakdarh.\nCutawk ih an doawknak ah ralkap lam 60 hrawng an thi ih hliamtuar khal an tam zet, ralkap motor 1 cu a tlansuak thei. July 7 zinglam nazi 10:00 hrawngah ralbawi picang in ralkap pawl hoha in an va poksuak sal ih mipi lam kammi bomb 4 an palpuak ruangah a hmun ah ralbawi telin ralkap 30 hrawng an thi.\nJuly 9 sun ahcun ralkap pawlin tlunlam le hnuailam ihsin an dorawn, doawknak vanzam 4 in an kap ciamco ih PDF lam 3 an thi ih 3 cu an thuhla theih ding um loin an hlo lai. KIA ralbawi pakhat khalin ram le miphun hrangah a nunnak a hlan. July 9 sun ih an doawknak ah ralkap lam 50 hrawng an thi ih 70 hrawngin hliam nazet an tuar.\nJuly 9 zanlam ah ralkap motor ke 4 nei pakhat le Double Cub 1 motor pakhat in ralkap pawl an poksuak. KPDF le KIA pawlin bomb, pukpi thawn an rak kap ciamco ih ralkap 30 hrawng an thisal. Ralkap pawlin an mithi ruak cu a remrem nak ah an phum hluahhlo ih hliamtuar thi zikte pawl cu lawngin hmun dangah an thiar.\nAn Kutsih Laitak Ah Mopa Cu A Nu In Kedam In Ava Vua\nKorea Mifim In Ek Ihsin Gas, Power Pawl A Sersuak, Ek Thawhtu Hnenah Laksawng A Pe


Ṭap phah in : Kan neihsun Paisa thawn Dinsuahmi Dawr in siatsak | Falam Online Media\nṬap phah in : Kan neihsun Paisa thawn Dinsuahmi Dawr in siatsak\nJune 5, 2020 admin\t0 Comments Duhphorhnak, US thuthang\nMidum George Floyd thihnak in a puakkuai termi US ram Justice system remduhnak mipi duhphorhnak auaw cun leilungpi a hninter ih tulai thuthang larbik khal a si.\nMedia pawl ih ngaihven zetmi khal a siih leitlun mipi hmuahhmuah ih theih dingin website le social media ah khal tulaifang ih thlah tambik thuthang a si.\nAsinan US ramsung ih a hraang mi duhphorhnak ih keneh pawl cu tarlang a si tuk lemlo. Abikin vun rong thleidannak hmin thawn thahrum hmangih an siatsuahmi dawr le thilfirtuar dawr neitu pawlih harsatnak an tawng mi pawl hi langter a si tuk lemlo.\nBrand hminthang dawr siatsuah in a sung ih thilri mankhung fir an tam zet. Thlanhri canghnap suak ih paisa hawl/khawl mi te thawn dinsuahmi lamziin siir dawr khal an siatsuah nasa ih sunralnak ruangih mah le mah thatawduh dawr neitu khal an um.\nA neihsun hmuahhmuah siatsuahtuar dawr neitu Balla cun, “Meisa thattu hnaṭuan ihsin cawl zo mi ka si. Life saving thawn Bar dawr ka ong mi cu mitṭhep kar ah in siatsak thluh. Ka dawr cu ong dingin kan man ṭhepṭhep zo. Nan, Caronavirus in, in man ih ong theilo in June 1 ih ong kan tum.\n“Asinan thlanhriput phah cingih hnaṭuan in ka khawl mi kan neihsun paisa thawn din suahmi Bar cu a ong hman kan ong man hlan ah in siatsuah sak. Asung ih thil mankhung kan ret mi khal an thiar hlo thluh. Tu ahcun neihmi khal kan nei nawn lo. Kan hmakhua cu a pit bepbep thluh” tiin a sim.\nBalla nupi khalin “hih thil cu a diklo hrimhrim. tuar a na, a fair lo lawlaw. Hih dawr din thei dingin kan ṭuan nasa tuk. Ka hrang lawng ah silo. Kan inn sungsang hrang ah a si”.\n“Duhphornak an nei mi hi ka theithiam ko. Ka sawisel lo lawlaw. Mi ṭhen cun insurance an nei si company pawl in an rul leh ding an ti. Nan, ruat hnik aw, na inn sung ah lut in na thil lo laksak seh la “um pawilo ee” na ti men thei ding maw?” tiin Facebook ca hmai ah a tar lang.\nHivek ih neihsun hmuahhmuah thawn dinsuahmi dawr siattuar an tamzet ih mi tamzet cun US ramsung mipi hmailam hrang ih lamziin sialnak a si. A tuartu khal an um ve a ṭul an ti nan, Atuartu phanat ah vun ding tum ve hman……..????\n← Arapthlak zetmi “George Floyd Challenge” Social Media ah a lar\nChina in Bualrawn 30 tiat Radio Telescope hmangin Alien hawl thok tum →\nMike Tyson in Thanksgiving Arsa ai ah a ralpa Roy Jones Jr. Lu lem a ei\nNang na luat zo maw? (Ngantu – Thanei Taithio)


Falam ih Covid 19 mina case no. 29008 in Siizung suahsan, Tufang Falam Dinhmun | Falam Online Media\nOctober 20, 2020 October 20, 2020 Ni Hnem Sung\t0 Comments\nFalam khuasung ih Covid 19 mina hmuh hmaisabik cu a taksa par ah nat hrik a um nawn lo ruangah rampi Harhdamnak le Lehpannak zung sian nak thawn October 20 zing ah an tuamhlawmnak Falam Siizungpi ihsin a suak zo a si.\nAmah cu Hlawnmual khua mi kum 18 upa a siih rampi hrilawknak hrang kilkhawi danding palik training kai nak hmun SHS No.1 Tlaawnginn ih Covid 19 nat nei maw, neilo an check lai ih hmuhsuak mi mina a si.\nHih thuthawn pehpar in Falam Siizungpi ih hnaṭuan mipakhat cun, “tlunlam thusuah vekin October 9 ah rampi Hrilawknak kiltu ding training kai nak hmun ih mipum 167 pawl cu Covid 19 nat check nak kan nei.”\n“Cumi lak ah Hlawnmual khua mi kum 18 upa taksa par ah Covid 19 nat hmuhsuak a si. Falam Siizungpi ah tuamhlawm dingin hruai cih a siih Siizungpi Isolation Ward ah ni 11 sung tuamhlawm in a um. Tu ah, Antigen Test Kit thawn an zoh sal ih a taksa par ah nat hrik a um nawn lo ruangah rampi Harhdamnak le Lehpannak zung sian nak thawn Falam Siizungpi ihsin October 20 zinglam ah a suak zo a si” tiah FOM hnen ah a sim.\nAmah cu rampi thusuah vekin ni 7 sung a hran ten zohkhen sung a si ding ih cuih ni sungah a taksa par ih natnak a hlo fai a si le thlah zalen a si ding.\nFalam khuasung ah October 18 tiang Covid 19 namhnget mina pali an um ih, nat nei hmaisabik a dam zo ruangah Falam khuasung ah Covid 19 mina pathum an tang a si.\n← Covid 19 mina lam sak tu Silchar Dr. pa cu mipi duh a co hlei ce\nCovid 19 volunteer hmuhsuamtu mipakhat cu palikzung ah thubuai tuah sak →\nNLD party in Lairawn CAM cuhtu Pi Lal Rin Muan Policy


Chin Person of the Year 2016 Pu Thawm Hlei Mang Ih Thuhla Tawi - Chinland Today Media\nSeptember 7, 2016 2:22 pm·0 comments\nChin Person of the Year 2016 Ih Thuhla Tawi\nPu Thawm Hlei Mang cu Rev. S. Hrang Kap Hnin le Pi Sui Ngun Tlem tei’ fapa upa bik a siih 1967 kum ah Tlangkawi khua ah a suak. Mandalay University tlawngah a rak kaiih, 1988 Zalennak hrang rampi-huap cangvaihnak ah Falam Tlawngta hotu arak si.\nCNF/CNA hotu lamah arak tel dah. Chin mino pawl hrang ih fimzirnak le thansohnak hrang tawlreltu le hma hruaitu a si. Chin-English Dictionary tuahsuak thei dingih sulsutu a si ih, nunau pawl hrang zirhnak, nauhak nu le pa neilo pawl cawmnak, mino thansohnak ding hrangih zirnak pawl tawlrel saktu a si.\nThe CNF Cabinet Members…. March 27, 1989 Aizawl, Mizoram, India. …. President: Pu No Than Kap (John Khaw Kim Thang) V. President (1): Pu Tial Khal (Flm) V.President (2) : Pu Sang Hlun (Hka) V. President (3): Pu Salai Myo Aye (Asho) General Secretary: Pu Acaret Val Thang (Mtu) Trade & Commerce Secretary: Pu Lian No Thang (Flm) Finance Secretary: Pu Ngun Hre (Hka) Deputy Fin. Secretary: Pu Anthony Thawm Mang (Flm) @ Thawm Hlei Mang Deputy Foreign Secretary: Pu Roger Biak Lian Thang (Hka) Publicity & Info Secretary: Pu Thang Rem (Hka) Dep. Pub&Infor Secretary: Pu Ni Lilian (Flm) Organization Secretary: Pu Than Kio (Thantlang) MVL Director: Pu Tluang Lian (Flm) Dep. MVL Director: Pu Dr. Sui Khar (Thantlang) Defense Secretary: Pu Tlung Lwe (Mtu) Asst. Defense Seretary: Pu Rollin Van Bik (Hka) PA to V.President -1: Pu Roenga (Courtesy – Van Tuah Piang)\n1995 kum ah UN Meeting a kai ih cutin Switzerland ah a um. A nupi Siew Ong thawn fa phanih, mipa le nunau, Jessica Suilen – kum 9, Andy Vanlin kum 7 an neiih, Basel khua (France, Germany le Switzerland ramri Trijunction khua) ah an um. An umnak hmun ah an mai sungkua lawng Chin tong hmangtu an sinan a fale pawl cu an suah ihsin Chin tong in a bia ih tu ahcun Chin tong an theiih mallai khal an tong thei.\nChin mi lakih a tuannak lawng siloin Swiss ram ih a tuanmi pawl ruangah Swiss ram ih cawimawinak ‘Zwingli Award 2015’ khal a rak ngah.\nA nupi Siew Ong le a fa le pahnih Jessica Suilen – kum 9, Andy Vanlin kum 7\n1996 thawk in Falam le Tahan ah Children Home 2 (tuisun tiang ah nauhak zate 58), Kindergarten 3 a bawm ih tuini tiang pehzawm vivo in a zohkhen. Tahan le Falam ah Mino tampi zirawknak an neih theinak ding hrang center dinin program a tuah ih, hlawhpe ih hnatuantu mi 20 lenglo pawl a nei.\nSwiss sirhsan mi NGO pahnih Verein Kinderprojek Burma (1997) www.kinderburma.ch le Thansohnak hrang Verein SwissBurma-Aid (2014) www.swissburma-aid.ch a din ih, himi fehtlang in tui ni tiang Chin mi pawl hrang pehzawm in hna a tuan rero.\n2016 March thla ah Falam Canbary veng ah Youth and Community Center hrang innpi an dinih, himi hmun ah Falam Mino conference tuahnak, Nunau Thilthit zir theinak program khal an tuah. Nunau thiamtah zir suak, thilthit zirsuak tampi annei thei zo ih 2015 ah Kanpalet ah thiamsin 5 le Minhla khua ah thiamsin 5 pawl ret in thiamtahnak center khal a rak din sak.\nA ra lai ding mi, November 2016 ah Chin Mino 20 pawl hrang, Yangon ih Swiss Vocational Training Center (VCT) pawl thawn tuantlang in Electrical Wiring Course tuah ding khal a tawlrel zo ih himi zirnak ih feltei kai theh thei pawl cu Cozahpi ih theihpit mi certificate an ngah thei ding bakah Yangon ih VTC ah kumthum Training kai in degree ngah theinak lamzin tiang khal um thei dingin a tawl rel sak. Tahan ih Youth Center ah thuzirnak cu neih a si ding.\nLailun Foundation hnatuannak, ICA (Institute of Chin Affairs) pawlah hohatu ah telin USA, Ramsung, Europe hmuntin ah a mai bulpak sumpai rori cem in atlawng.\nICA hotu pawl\nKum 25 (1988 – 2013) hnu ah ramsung ah a veikhatnak a kir ih cutin kumtin a innsang thawn ramsung mino/upa pawl thawn kutkaiaw in hnatuan a peh vivo. Asuahnak khua, Falam peng, Tlangkawi khua pawl hrang, in ding tidai an khaw sungah alakluhsak, Tlawngsaya kum 20 tluk asan sak zo fawn.\nSwiss Mino 4 pawl cu ttum 3 (2012 – 2015)tluk Kalay ah fehter in Chin nauhak-mino pawl English camp tongzirnak le leknak an tuahsak.\nChin mi pawl hrang lawng siloin tu ih a umnak hmun Basel khua ah Swiss Church pi in ankhua Farah le harsa pawl hrangih Biakinn programm pakhat www.sonntagszimmer.ch an hoha ter. A hnatuan that ruangah Swiss ramsung le Germany ih Church pawl in zohthimtlak pakhat ah an ret mi asi.#


Bungtla Tlaser (Waterfall) | VCTH\nHome » Hmun Le Hma » Chinram Hmun Ropi » Bungtla Tlaser (Waterfall)\nBy vcth on December 13, 2014.\nBungtla tlaser cu Matupi ihsin peng (14) tluk hlatnak Phaneng Uksuh Thisawng khua kiangah a um. Lairam ah a tum bik le a sau bik tlaser a si ih a mawi bik khal a si. Matupi ihsin khal hmuh a theih.\nBungtla tlaser timi cu tlaser kiangkap ih um mi Laimi pawlih hminsak mi a si. `BUNG` ti cu a sannak in a tla, a sung ihsin a bung tinak a si-ih `TLA` ti khal cu a tla tinak a si. Curuangah Bungtla ti a sullam cu `a tla` tinak a si.\nBungtla tlaser cu Tingsih khua saklam ih um Aytawraw tlang zim a si mi Lungkil tlang hram ihsin tiput mi thlanglam ah a lung vivo ih lungkham hrap zet tlunin a luang liam vivo. Bungtla tlaser cu dot 9 a sangmi titlaser a siih a dot 9 kom in pi 1,500 tluk a sang. Tlaser a dot 4nk tiang lawng milai feh theih a si. Dot 4nk ih a tlun lam cu lungkham a hrap tuk ruangah milai sukso thei a si nawn lo. Curuangah zoh tlak zetmi, mi mit a la zetmi tlaser a si.\nBungtla tlaser hi Lemro tivapi ih tihna a si vekin Lai tongfim khalah “Lemro a thok Bungtla in” timi tong an nei. Bungtla tlaser cu tipithuanthum ihsin pi (5,000) tluk a sannak hmun ih um tlaser a si.\nTlaser kiangkap lungkhampi ah Khuaibu tam zet, siar cawk lo an um. Lungkhampi tlun ah Batel timi ttaangpit damnak sii, Kamung sii, Palap kua, Sii tuahnak tha thingkung, lungthi pawl an um. Lungkham kiangkap ah a tikcu caan ih a par theumi senhri phunphun le amahte kho mi thingkung siar cawk lo an um.\nTlaser kiangkap keh le vorh ah thingkung tum zetzet pacangtha sunvui hman ih hauthluk thei lo dingmi thingkung pawl, sun khalah feh ngam lo ding khop in thim remrem tupi kauzet a um. Cuih tupi sungah Pawpi, Ngal, Savom, Fung, Zukneng ti sapi pawl le Sakhi, Zathar, Zawng phunphun, vate phunphun umnak le an tlanlennak hmun a si. Laimi in kan uar zet mi Vapual vabawi umnak hmun khal a si. Cutluk ih ramsa phun zakip umnak hmun a si ruangah minung in siatsuah lo dingah Parliament Democracy san lai ah Wunna KyawHtin U Za Hoe in tlaser kiimvel pengthum sung thing hau lo ding le ramtawi lo dingin a kham.\nBungtla tlaser feh duh ahcun Matupi in Phaneng khua, Cuihsin Thisawng tiang ke in feh a tul. Thisawng khua ihsin ziin fate thlun in soh vivo hnu-ah tupi sung thlen hnu cun hmun so a um nawn lo. Cuihsin nazi khuai tluk feh hnu-ah tlaser umnak hmun thlen thei a si. Tlaser hmun thlen tik lawngin a mawi daan le a si daan taktak mai’ mit in hmuh a theih. Matupi khua sung ihsin tlaser dot thum tiang lawng a hmuh theih nan a hmun thlen ahcun dot sarih tiang hmuh theih a si. A dotdot in tlaser si daan a danglam cio ih mit hmuhnak khalah khop ti um lo in zoh duh deuhdeuhnak thinlung a hung suak sinsin.\nThal tidai mal caan ah a luang mi tidai tah asile pi 4 tluk a kim thei. Furpi tidai tam caan ahcun pi 30-40 tiang tla a kim thei. Tlaser tlunta bik cu a saan lam pi 1,000 tluk a sang ih a dang pawl cu pi 100 tluk hrawng lawng an sang.\nBungtla tidai cu a thiang, Tupi sung lung lakih luang mi a si ruangah a daizet ih cui tidai intu hmuah an thinlung a thiang lawng siloin damnak khalah an hmang. Thal le Thlatang ah a ra lengtu le a zohtu an tam zet. A riak ih a ratu pawl hrangah fehnak ziin rem tha in riahbuk tla tuah thei bang sehla Bungtla a mawinak le a hminthannak, thlen hiarnak in mi a hip sinsin ding.\nBungtla tlaser hmang thiam sehla a suahpi dingmi electric power in Lairam lawng siloin Kawlram saklam zate sun le zan tleu pempem in kan vang thei ding. A voikhatnak Pyitu Council san ah Bungtla tlaser hi Hydro electric ngah theinak ding tumtah in 1975 ah Kawlram Ukawknak Council sungtuan Boyokegyi San Yu Mindat a thlen lai ah thu zingzoi ding a fial. Makui Division um Pakukku ih ralbawi bik Major Sein Win hohanak in Bungtla an zingzoi. Tidai a mal caan ah electric power Kilowat 264,600 ngah thei ding an ti nan tuan peh lo in a um lanta.\nNikhat khat ahcun Bungtla a mawinak le a thatnak pawl Chin mipi in an tep ngah lai ding ti zumnak kan nei. Tu tiang ahcun Bungtla a mawinak le a thathnemnak pawl cu thuhmi lungvar bang in a um hrih.\n1. Ok La Bik, Matupi hawl suakmi, “Bungtla tlaser” thuanthu.\n2. Chin Students Journal, Universities, Yangon. Page 50,51,52.


Falam peng ih SAC ralhraang Keneh pawl | Falam Online Media\nFalam peng ih SAC ralhraang Keneh pawl\nOctober 20, 2021 Ni Hnem Sung\t0 Comments\nOctober thlathok lam in Laitlanglam ra kaisotu SAC ralhraang rual cun Falam peng ah inn 25 hnakih mal lo an urkaang ih inn 100 hnak ih tam an boh hlei ah khuami pawl ih innzuat ṭilva telin thil tamzet an fir.\nKalay ihsin Falam an pan lai ah Tuphei khuami mipahnih an kap that ih ziinkap ah ruak an hlawn ta. Cuih ruak cu nihnih hnu lawngah khuami pawl in an hmusuak.\n“October 11 ah an kap that. An pannak khua lam ihsin SAC ralhraang rual an ra ih Lamziin ah an tongaw siding. October 13 lawngah an ruak pawl kan hmusuak” tiah khuami pakhat cun a rel.\nFalam-Kalay karlak ah mithiruak pahnih an hmu\nRalhraangrual cu raldonak tank telin mawṭaw 50 hrawng thawn an si ih Lumbang ah zaankhat an riak ta. Lumbang an um sung khalah khuami pawl ih ei-in thilri tamzet an fir sak tiah theih a si.\nFalam ah zaankhat an riak hnu ah Hakha lam pan in an pok suak ih Lamzintluan ah Rialti, Thlanrawn le Ṭaal khua ih inn pawl an urkaang.\nSAC ralhraang in Falam peng ah Inn 7 hnak ih mal lo Urkaang\n“Ralhraang an rat hlan ah khua suahsan in beunak kan hawl. Culo sehla cu an kut tuar in kan thi thluh ding. Inn pawl an urkaang hlan ah innsung an cawk let thluh ih thil ṭha deuh hmuahhmuah cu an la thluh ta” tiah tualsungum mipakhat cun a rel ih “Biakinn khal an urkaang” a ti.\nSAC ralhraang in Thlanrawn Khuathar Urkaang thok\nSAC Ralhraangrual cu October 19 ah Ramthlo khua ah zaankhat an riak ih khua ih an um sung caantawi takte ah inn 100 lenglo an boh. Cuihtlunah Fangfai, innsung thilri man nei deuh cin le innzuat rannung pawl an fir tiah theih a si.\nRamthlo khua ih SAC ralhraang thil siatsuahmi\nHakha lam pantu SAC ralhraang rual cu Falam peng an um sungah Chinram hriamkaibu (CNF, CNDF, CDF …) ṭangrual pawl in theitawk suah in an rak kham ih doawknak ah ralhraang 20 hnak ih mal lo an thi hlei ah mawṭaw 15 hnak ih tam an siat sak tiah kan thei.\nTudinhmun ah SAC ralhraangrual cu Hakha khuasung ah an lut thei zo tiah theih a si ih, ziangvek in an cangvai ding, khuasung ah an kapaw pang pei maw …. tvk cu Leitlun kilkip ih um Chin mipi in thinphang zetin kan umnak hmun cio in Chinram dinhmun kan thlir a si.\n← Yangon ih Leithuai zin cu Khawtlang mipi an zawh siang hrih lo\nRalhraang pawl in Volleyball beng thiam falanui` Lu tan sak →\nRampi thuron ASSK in Covid – 19 Falam Volunteer pawl Sunloih Capi a kuat mi pekhlanawknak an nei\nFalam CNLD mino Cangvaihnak Nei\nChin Phunpi Pawlkom le Chin Phunpi Kilhimnak Ralkapbu dingsuak fel zo


Myanmar ralkap in ramsungmi 7 an that - The Chin Times\nMyanmar ralkap in ramsungmi 7 an that\nKaren ramkulh Kyarinn Sikgyi Anannkun khua ih ralkap pahnih in mi 7 an thahmi le hriamhma tuartu mi 1 hrangah mi pakhat ah ting 100 pe dingin rampi President hnenah an dil thu an tangmi innsang pawlih thuthangca simfiangnak ihsin theih a si. Ralkap Ih Thahmi Pawl Mi Pakhat Ting 100 Pe Ding In President Dil\nApril 11 ih khawpi Olympic Tower ih tuahmi thuthangca simfiangnak ah a thitu pawl thuhla ih thuthangca simfiangnak tuahtu U Than Shwe in a sim. Thah tongtu pawl hi U Than Shwe ih fapa le tu pawl an siih innsang pahnih an si thu theih a si.\n“Ka fapa pawl, kan mo le pawl an thi thluh, nauhak rori khal a tel, Journal ih an ngan ahcun bike a ngah lo ruangah buainak a suak ih cutin an kap tiah an ti, a ngaingai cun cutin a si lo, annih hi inn hmai ah ra in an ra ko, an suah tikah cutin an kap cih, zianghman hua aw ih tawh-awknak khal a um lo, nauhak pakhat khal an that cih, a tangtu pawl khal an van țhat hrat ruangah a si, atu ralkap biuhahmu (ဗ်ဴဟာမႉး) ka sim, ziangtin hman ruat hlah aw, kannih cun rampi cu mi pakhat ah ting 100, mi pariat hrang kan duh tiah kan dil, a tangtu pawl hmailam nunnak hrangah kan dilmi a si, in pek khalah, pek lo khalah zianghman a poi ciamco lo” tiah U Than Shwe in simnak a nei.\nThilcang dan cu inn hmai ihsin au tahratin an ko ih inn hmai an suah lai ah mi 2 cun an kap ih nauhak khal an kap tel, meithal pakhat cu an hlon ih Anannkun khua ihsin peng 10 hlatnak ah KNU in an kaih ih ralkap hnenah an apsal thu theih a si.\n“Kannih in paisa kan duh ruangah kan simmi a si lo, paisa hi ka pai’ dilmi a si, a tangtu pawl le nauhak pawl ih hmailam hrangah a si, kannih in țul khal kan țul lo, a thitu ka u le ka tu pawl ziangtin ka tuah ding ka ruat ngam lo, curuangah hitawk ah um duh nawn loin Yangon ah ka țhawn, a thitu hi mi 7 an si, pakhat cu siizung ah tuamhlawm a si, cun bike dil aw ih ngah lo ruangah thatmi an si lo, bike tawh khal an hren lo, motor khal cu thotho, atu cu annih in ka u hi an that hmaisabik, cutin midang an that bet ciamco” tiah a thitu pawlih sungkhat Ko Than Nawng in a sim. Ref : AKT\nPrevious articleShiataw Peng Ah Acozah In Christian Biakinn Hmaisabik A Sak\nNext articleMyanmar ram ah Pa le Fa an thataw Rumro


Mizoram Ah Chin Raltlan Nauhak (2) Tili Ah An Tla That – Meifar\nMizoram Ah Chin Raltlan Nauhak (2) Tili Ah An Tla That\nJune 16, 2022 admin Lawrkhawm 0\nMizoram, Lungbyn khua, Lungbou raltlan camp ih um nauhak te pahnih cu June 16, 2022 ah tili ah an tla ih an nunnak a liam. Chin State, Matupi peng, Rezua khua ihsin raltlan an si.\nMual liamtu pahnih cu nunau kum 13 mi Noe Shwe Hla May le mipa nauhak kum 6 mi aw San Lay Oo an si. Mipa nauhak cu Paaw Kamlia le Nung Myn Khu Nung tei fapa a si. An ruak hi an hmu zo.\nMyanmar ramsung buainak ruangah tualsung mipi pawl cu sahimnak hawl in hmun dangdang ah an tlan ih cutawk ah harsatnak phunphun an tong. An tlannak hmun ah thihlohnak an tong, ramlak ih um pawl khal damlonak phunphun in a tlak ih ei le in ah harsa mangbang in an um.\nThudang: Delhi (Noida) Ah Chin Tlangval A Thi, A Hnaṭuannak Company In Ṭuanvo An La Lo\nNew Delhi, Noida ih hnaṭuan Chin tlangval kum 19 mi Salai Pau Ngaih Thang cu June 15, 2022 ah sungdok natnak in a nunnak cem. Delhi thleng pek te a si, Kawlram buai hnuih Delhi thleng a si. An hnaṭuannak hmun cu China company OPPO innsaknak hmun ah a si, a hmun ah umchilh in hna an ṭuan. Ei le in cu company in a tumsak lo ih anmahten an tawlrel.\nSalai Pau Ngaih Thang cu hnaṭuannak hmun ah a damlo, sungdok in a damlo ih a luak hnuah siizung an fehpi ih a thi. A thihnak thuhla ah a hnaṭuannak company in zianghman ṭuanvo lak an duh lo ruangah hnaṭuantu pawl cu hnaṭuan loin duhphorhnak an tuah.\nMalaysia Ah Kawlram Mi Pakhat Cu A Hnaṭuannak Ah A Tla That


Bum Hniksaknak - Chinland Today Media\nApril 30, 2009 10:39 pm·0 comments\nI tiamkam cia bangin i bahter hram hlah aw.\nTthat lonak ih uk ding cu i siang hram hlah aw. – Saam 119:133\n– 1Siangpahrang 10-11\n– Luka 21:20-38\nMassachusetts Phunsang Tlawng ih zirhtu saya Dan Ariely ih hohanak in minung ziaza hniksaknak an tuah. Hniksaknak bur pakhat ih a teltu pawl cu thusuhmi hmaan te’n an leh tinten paisa ngah dingin camibuai an tuahter. Hniksak mi pawl in an thu theih fimnaklam si loin an mibumnaklam hniksak an si ti an theih lo ruangah bumnak in kan ngah ko ding ti’n an ruat.\nCamibuai an tuah hlanah group pakhat ih a teltu pawl cu Thukham Pahra an theih tawk ngan dingin fial an si. Zohman in an bum lo ti an hmuh suak tikah Dan Ariely cu a mangbangzet. Asinain cuih group siar lo a dang pawl cun an bum ttheh tikah lungput a bang awk lo zia a langfiang.\nKan dunglam kum zabu reipilai ah Saam cangantu in kan thinlungput dik lo zia a hmu fiang ih vanlam ihsin lamzin dik hmuh kan ttul zia a theih ruangah hiti’n thla a cam: “I tiamkam cia bangin i bahter hram hlah aw…. Na Daan pawl cu i zirh hram aw,” (Saam 119:133-135) tiin.\nDan Ariely ih, “Bum hniksaknak” in in hmuhtermi cu kan thinlung kaihruaitu kan ttul zia hi a si. Bawipa in a Daan pawl kan ke hrangah mei-inn ah in pekmi (Saam 119:105) cu a dikmi kan hril theinak dingah a si.\nZiangtluk a sunglawi Ca Thianghlim cu,\nKan hrang A thawtkhummi;\nMei-inn vekin A Thuzirhmi a tleu,\nVan ah kan thlarau hruai dingin.\nCompass vekin Bible in lamzin dik in hmuh.\nKan Kut In Ttuanmi\nHmaisabik Ding Hmaisa Seh\nTip Na Tanta Maw?\nTipi thuanthum Cati


Ralhraang thurelnak ah Dr. Ngun Cung Lian hmasabik ah a to ngiarngiar - Falam Online Media\nRalhraang thurelnak ah Dr. Ngun Cung Lian hmasabik ah a to ngiarngiar\nFebruary 10, 2022 February 10, 2022 Ni Hnem Sung\t0 Comments\nYangon : 2022, February 8 ih Ministry of Foreign Affairs tawlrelnak thawn tumtahnei thusimfiah an nei nakah Chin pacang Dr. Ngun Cung Lian a telve.\nKan theih cio bangin Dr. Ngun Cung Lian cu ralhraangbawi MAH cozah thuron a si ih, ralhraang thawn pehzomawtu a si vekin tuṭum meeting ah MAH mithmai ngahnakding thu tawi an relter ve.\nDr. Ngun Cung Lian cun ralhraang siatsuahmi Chin ram dung hoih sanin “2008 Daanhrampi thawn milawin SAC in thuneihnak an lak mi a si ih a sual kan ti thei lo” a ti.\nDr. Andrew Ngun Cung Lian cun 2014 khalah Tatmadaw thawn pehparin hitin a rak rel dah. “Tatmadaw cu zalennak in lak saktu kan pa Bogyoke Aung San din mi a si. Cun, ramkhel buainak cu hriamhrei ralthuam thawn siloin ramkhel feh dan pangaiten a fehpi duhtu an si” a ti.\nDr. Ngun Cung Lian thurelmi thawn pehparin Chin mino pakhat cun hitin a rel\n“Rampumhuap hmundang buainak cu tanta hrihin Chinram, Thantlang khawpi an ur kaang mi lawng hmanin mipangai ruahnak a thleng danglam thei nan, suahsemnak Chinram phatsanin mai hrang lawng ruattu ralhraang Kepawk Dr. Ngun Cung Lian sinak cun Chin mino pakhat dinhmun in i ning hangter a si”\nMeeting ah UEC sungtel U Khin Maung Oo in 2020 hrilawknak ih vote diklo an ti mi thu pawl le a ra lai ding tikcucaan ih hrilawknak hrang tawlreldan ṭhenkhat a rel.\nPolice Brig. Gen. Aung Htay Myint in ralhraang tiih a koh mi CRPH, NUG le PDF cangvaihnak ṭhenkhat a rel ve ih “cupawl thapetu le an sungtel pawl cu United Nations Security Council Resolutions phungdaan 2176, 2368, 2050 … tivek pahbal thawn a bangaw” a ti.\n2022, February 8 ih thurelfiahnak cu ASEAN thawn kutzakaitlang thei saal nak lamziin an sialmi a si ih, SAC ralhraang in meeting kai dingin Leitlun ramdangdang palai tamzet a sawm nan a hmun ih vasuaktu cu Russia le Japan palai lawng an si.\n← Director Wyne kaihkhih tuar dan relfiang\nLeitlunpi hmai ah SAC Ralhraang a mualpho neknek saal →\nSAC ralhraang pekmi Pinsin Lakha cohlang dingin NLD palai hlun pawl timlam\nKhuate ih Umhmun khuar tumtu Ralhraang ralkap pawl cilnuai tuar\nMay 13, 2022 Ni Hnem Sung 0


Falepawl Cathiam Duh ah Tilian khal hrial loin tlawng an thlah; VIDEO – Buannel News\nFalepawl Cathiam Duh ah Tilian khal hrial loin tlawng an thlah; VIDEO\nSeptember 27, 2018 Buannel News HOT NEWS, Latest, World News 0\nSui le Ngun cu an siatral thei ih an hloral thei, ruksak a theih fawn, asinan fimthiamnak cu a siatral thei loih ruksak awk a theih ve fawn lo. Fimthiamnak ih thupit dan cu fimthiamnak a neitupawl lawngin an thei bik. Fimthiamnak hi leitlunpi thleng danglam theinak hriamhrei a si, tiah Nelson Mandela in a rak sim dah. A va dik tak ve. Tulai san ah thazang hmangih mi nehtu cu mi aa ti an si zo.\nTuiṭum ih kan tarlangmi VIDEO hi cu a danglam hleice, mi pahnih cun nauhak pakhat veve paw in Tilian vutvo tlun ah Thirtluan pakhat te lawng donmi cu zawh in tlawngkai dingin an thlah lai a si ih. Himi Video hin mipi thinlung a coktho zet. Mi ṭhen in hivek cingin fale tlawngkai ter rero cu; tiih sawiseltu an um rualrual in mi ṭhen in, An nulepa cu uar an va um ve “Fimthiamnak cu sui le ngun hnakin a mankhung sawn timi an hmufiang tuk rori a si hi” tiah an ti ve thung.\nHi Video an zuknak hmun hi khui tawk ram khui tawk khua timi tarlang a si loih, thuthang kan laknak website ahcun, “Tilian zet lakah lilawn ṭhiṭha hman umlonak ah an fale tlawng an thlah” tiah an tarlang. An fale hi tlawng form an hrukih bag an phur phah.\nThirtluan pakhat te donmi men zawh in an fate an zaang ah an paw phah, an hnuai cu tilian vutvo, tla pang hai sehla tiliian in a fen that mei ding khi an si. VIDEO ah rak zoh ve hnik aw. Mi cun fimthiamnak hi, hivek rorin an hawl.\nWA pawlin Christian pawl nekrawk sinsin\nPu Za Thang thawnginn ihsin suaksal zo


A daimi thluak - Chinland Today Media\nNovember 18, 2008 2:27 am·0 comments\n“A Daimi Thluak”\nSiar: Thufim 17:22-28\nMifim pawl in tampi an ttong lemlo; daite in a um mi cu thil dik hmu theitu an si.\n– Thufim 17:27\n– Daniel 1-3\n– Thufim 17:15-28\nKhristian pakhat cu a hnattuannak hmun ih thil dik lo a hmuhmi parah a thin a heng. A vuihramnak aw a theitu a hnattuanpi pakhat ih hmuh daan ah a thinhennak a saangzet a ti. Hiti’n ruahnak fim a pek, “Daite ih thluak khuaruahnak in mi a neh.”\nMidang thawn kan umtlang tikah lungkim lonak thu a um ttheu. Theihnak fim a neitu zumtu cun amah le amah tla a thei aw ih tthate le remcaang te’n um a thiam.\nThufim 17:27 in in simmi cu, “Mifim pawl in tampi an ttong lem lo, daite in a um mi cu thil dik hmu theitu an si” a ti. Asan cu thu kan theihmi le kan ruahmi pawl hi midang thinhenternak ding a si maw? tiin kan cek a ttha. Mifim cun a ttong hlanah thu a ruat ih a tthami lawng a ttong.\nThufim in kan lungkim lonak thu pawl kilkhawi awk tthat kan ttul thu in sim. “Theihnak a neimi cu thin daite’n a um. ” Mi pitling cun theihthiamnak a nei ih, thu hnaihnok caan ah daite in a um thiam. Thubuai rehternak dingah kan thinheng caan ih kan ruah daan ttha ding a thupi.\nNa thin a heng tikah, rei lote cawl lawkin thlacam awla ruat ttha saal taa aw. Thin daite’n um thei dingah le dikzet ih ttong thiam dingah Pathian hnenah dil aw. Daite ih thluak khuaruahnak in mi a neh, ti thei aw.\nThinheng laiah ka tuah dah lo,\nZaangfahnak le fimkhur tuahnak;\nAsinan ka thil tuahmi tampi ah,\nNgaidamnak dil ttul in ka thei aw.\nThu el awknak baanter ding caan tthabik cu a hramthok hlan khi a si.


CHIN MIPHUN LE ZU - Chinland Today Media\nBy- Ben Lyzo\nChinmi pawlih nunphung le thuanthu ahhin, Raldo, Laam, Hla tivek pawl hmuh ding a um vekin, ‘ZU’ khal hi nunphung tikimtu pakhat asi ve. Himi hi phuahlamah hmangin hrekkhat zu inmi pawl in, “Kannih Chinmi pawl hi Zu thawn kan `henawk ahcun, kan nunphung kan hloter tinak asi ding ruangah, Zu thawih `henaw thei ci kan silo,” tiah, an zu in duh `anfungah an hmang `heu.\n“Kannih Chinmi pawl hi Zu thawn kan `henawk ahcun, kan nunphung kan hloter tinak asi ding ruangah, Zu thawih `henaw thei ci kan silo,”\nAn phuahhlam tuahmi hi a dik maw diklo ti lam hnakin, khuahlan kan pile pu khan ziangvek zu si an rak inih, ziang ruangah an in, ziang tin si an rak in ih, zu an in ruangah ziangvek thil a thleng timi pawl hi, tulai sanih zu kan hmanmi thawn a bangaw thei maw?, tah`him theih teh asi pei maw? tivek pawl thlir tlang sawn sehla.\npi le pu sanah cun Zu hi Siatni-~hatni, puai caan le rualpawlnak ih hman asi hleiah tlangval le mi ral`ha pawl sunlawihnak sangbik tiang khalih hmanmi asi ruangah, khuahlan ahcun innsang tinin zu an rak tuah cio. Zu phunphun an rak neiih, a tuahdaan a bangawk thluhlo vekin an hman dan khal a dang aw cio ih, sullam nei zet le duhsan `hazet neiin an rak in `heu. Amah le tikcu te ah, a hman daan ding vekin an in ruangah, khuahlan kan pu-pa pawlih thuanthu kan zohkir sal asile, zu an in ruangih mi hnawksak le buainak suak tivek hmuh ding a umlo tluk asi. Kan\nKhuahlan kan pi le pu pawl khan Zu hi ziang tivekin an rak hmang timi vun zoh hnik sehla;\n1. Lamhlat ihsin ra mi mikhual neih tikah le, khaw dang dangih um rualpi `ha an tawnawk caan tivek ah, zu in an kawmaw.\n2. Khaw khat sungih um pawl khalin, an khawsung mi nei aw an um tikah le sa kap an um tikih sunlawihnak ah zu an in. Naute an neih le nau hminsak tivek ah Zu an inih, an `ilva zuatmi lakih sapi deuh sia tivek in fa a neih tik tkhalah zu in an lawmih, thilthar hminsin tlak deuh an neih tikih lawmnak khalah zu an in khawm `heu.\n3. Mi-thi an neih tiah le riahsiat an tawn caan khalah zu an in.\n4. Ram tawihnak ihsin le raldonak ihsin an tlun tik khalah zu an in ih, cumi cu ‘Baang Zu’ tiah an ko.\n5. Khuangcawi, Fang Eer le puai dang dang an tuah tin ten Zu a tel ringring.\n6. Khawkhat mi ral`ha le zoh`himtlak pawl cawimawinak ah mi uk in haipi in Zu a leh `heu. Hiti’h Zu leh hi, tlangval hrang ahcun cawimawinak sang bik asi ruangah, mipa tiaw hmuah hmuah cun ngah an tum Chinmi pawlih nunphung le thuanthu ahhin, Raldo, Laam, Hla tivek pawl hmuh ding a um vekin, ‘ZU’ khal hi nunphung tikimtu pakhat asi ve. Himi hi phuahlamah hmangin hrekkhat zu inmi pawl in, “Kannih Chinmi pawl hi Zu thawn kan `henawk ahcun, kan nunphung kan hloter tinak asi ding ruangah, Zu thawih `henaw thei ci kan silo,” tiah, an zu in duh `anfungah an hmang `heu. An phuahhlam tuahmi hi a dik maw diklo ti lam hnakin, khuahlan kan pile pu khan ziangvek zu si an rak inih, ziang ruangah an in, ziang tin si an rak in ih, zu an in ruangah ziangvek thil a thleng timi pawl hi, tulai sanih zu kan hmanmi thawn a bangaw thei maw?, tah`him theih teh asi pei maw? tivek pawl thlir tlang sawn sehla.\nKan pi le pu sanah cun Zu hi Siatni-~hatni, puai caan le rualpawlnak ih hman asi hleiah tlangval le mi ral`ha pawl sunlawihnak sangbik tiang khalih hmanmi asi ruangah, khuahlan ahcun innsang tinin zu an rak tuah cio. Zu phunphun an rak neiih, a tuahdaan a bangawk thluhlo vekin an hman dan khal a dang aw cio ih, sullam nei zet le duhsan `hazet neiin an rak in `heu. Amah le tikcu te ah, a hman daan ding vekin an in ruangah, khuahlan kan pu-pa pawlih thuanthu kan zohkir sal asile, zu an in ruangih mi hnawksak le buainak suak tivek hmuh ding a umlo tluk asi.\n6. Khawkhat mi ral`ha le zoh`himtlak pawl cawimawinak ah mi uk in haipi in Zu a leh `heu. Hiti’h Zu leh hi, tlangval hrang ahcun cawimawinak sang bik asi ruangah, mipa tiaw hmuah hmuah cun ngah an tumruangih hna`uan pelh, sumpai dengral le thihnak tiang a thlen `heu. Curuangah, zu in ruangih sungkaw buai, khawlakih thawiawk- nak le thahawknak tiang a thlen `heu.\nKhuahlan ahcun, mi ral`ha cawimawinak hrangih zu an lehmi tilo ahcun, fala le tlangval pawlin upa kiangih zu in le khawlakah zuriih vak cu simlo, upa mithmuh hrimhrim ah zu an in ngamlo. Khawtlang hrangah hnawsak khawpih zuri le au hmang pawl cu mi’h thawi an tawrh hleiah, ngawrnak asi tiah an zumih, an serh.\nAsinan, tusan zu-hmun ahcun upa hnakin mino tete hmuh ding an tam sawn. ~hangthar mino tampi cun zu in hi sanmannakah ruatin in har le thawlo ti cingin an inih, an theihlo laiah zu ih salah an lut `heu. Zu salih an um zo ruangah, luatsuak thei nawnlo in an tikcu caan `ha neihmi le an innsang sumpai an hmang ralih, sungkaw `heekdarhnak tiang a thlenter. An sinak parah beidawngin, zu thawih thinnawmnak an hawlih beidawnnak thuk sawnah a hruai bet `heu. Chin miphun hi a mipum zawng cun kan malte nan, Zu ruangih innsang `henawk le sungkaw tlaksiat rel ding tam tuk kan um zo.\n‘Zu hi a tawkzawn teih in thiam cun a `tha’ ti’h leemnak `awngkam an theih `heumi cu, an in taktak tikah ‘A tawkzawnte’ timi cu thuphan hlolak men asi timi a takin an thei ngah `heu. Zu inah a tawkzawn a umlo ih, inloh lawlaw hi a `habik timi an theihfiang ngah cun khua an tlai thlang fawn. Curuangah Zu hin kan mino tampi’h nunnak in laksak zoih, atu tiang a sun a zan in a lak rero lai. Hitivek in zu in kan miphun ih nunnak tampi a lak zo ruangah, kan Chin miphun le nunphung kan kilhim duh taktak ahcun, zu hi kan miphun pi’h ral asi ti theifiangin kan dokalh hrimhrim a `ul.\nMi pakhatin mi a va thah ruangah, misual zet vekin kan hmuh ahcun, zu kan in asile kanmai’h nunnak lawng hman silo, ka innsang, sung le khat le miphun zaten thi silo nung silo in reipi tuar ter rero tu kan si ti thei aw fiangin, kannih santhar Chin mino pawl cun kan innsang, kan miphun, kan ram le kan biaknak hi zu thawih thleng sianglo in, kan ram le kan miphun hi kilhim tum cio uhsi.


Zirhtu Saya/ma Pawl Hnen ih Cakuat | Falam Online Media\nZirhtu Saya/ma Pawl Hnen ih Cakuat\nMi tampi in zirhtu hmuahhmuah lakah phun hra tlawngta zirh tu an thupi cuang ding tin kan ruat ttheu. A ngaingai kan ti ahcun phunhrek zirhtu hnak in a thupi ce lo. Phun hra ong ding in kan zirh thei ding a thupi rualrual in phunhrek ihsin basic tthaten kan zirh thei khal a thupi zet ve asi.\nTuikum cazirkum cu Covid-19 ruangah kum dang hnak in a danglam cuang ding. Tlawng phuanh caan a tlai. Zirhtu le tlawnginn hnattuan pawl hrangah thianhlimnak lam hnattuan a tam cuang ding. Tlawngta pawl hmunkhat ah ca an zir tlang thei lo. Unau tlawng an fehtlang thei nawn lo. A hlan vek in suncaw keng in an duhmi rualpi thawn an ei tlang thei nawn lo. Recess caan ah an lek thei nawn lo. Kum dang hnak in an cazir ngah mi le an thiam mi khal a mal deuh tengteng ding.\nZirhtu pawl nan thupi ringring ko nan tui kum cu nan thupi hleice. Nan cazirh caan a tawi ih nan tlawngkai ni a mal. Sihmanhsehla zirhtu ttha pakhat hrangahcun tawifamkim in sankhuk deih tiang an cinken thei ding in na zirh thei thotho asi. Thaisun na zirh ding mi lesson plan nei cia thei zuam aw.\nCui na lesson plan cu pehzulh in kumcem tiang tuah thei tum aw. Tlawngta pawl hi text book sung ta lawng zirhtu si hlah aw. A lengca tampin siar awla na tlawngta pawl khal casiar ding in forhfial hai ringring aw. Text book sung ih ngankhumh lo mi nun ziaza mawi, thulunnak, midang zawnruatnak, rammi ttha (good citizen) sinak, thianhlimnak, harhdamnak, ramkhel thu, nulepa upat dan, tar upa le farah pawl duhdawt dan tivek pawl hi caankarlak ah zirh tel hai ringring aw.\nNa tlawngta pawl kha khuaruat dan (critical thinking skill) tla zirh hai aw. Text book sungta na zirh dan vek cekci in by heart ter hai hlah aw. Kan ram pi nih cun by heart system hmang hrih ko hmanhsehla nangmah nih a ttha lo ti na thei ahcun na thleng thok thei asi.\n“Be the change you wish to see in the world” Mahatma Gandhi. Na tlawngta pawl mahten thil tuah dan (creative mind) an nei thei ding khal in a phunphun in lamzin sial sak hai aw. Creative mind le critical thinking skill na zirh thei ahcun an san sung an lo hngilh dah lo ding. An hlawhtlinnak karbak pakhatnak ah an lo ruat ding ih an lo upat kumkhua ding asi.\nTuisun ih na zirh hai dan khan a tuhnu kum 10, 20, 30 ih an nunlamtluan ah danglamnak a suahpi thei pei maw timi kha nangmah le nangmah cekfel awk ringring aw. Ca an thiam lo tinten na thawi hai silen “mi thawi hmang” tin an lo thei ringring ding. Sihmanhsehla, ca an thiam lo mi kha an thiam ding in thinsau ten na zirh hai thei asi ahcun mi nun thleng tu na si ding. Tlawngta pawl ih ttih mi silo in ttihzah mi sawn si zuam aw!\nNa tlawngta pawl camibuai ong fang ih lungawi tu silo in hmat ttha zet ih ong thei ding in zirh hai aw. Na zirh hai mi ca kha nangmah nih tthaten study ta ringring aw. Na tlawngta nih ca an lo sut tikah ca-uk sung ih a phi zoh cop rero in sim hai hlah aw. An lo zumnak a tlak pang ding. Na tlawngta pakhat ciar ih an tthatnak kha an tlawngkaipi dang pawl hmai ah lawm/sim thei zuam aw! Cumi in an nun ah tampi hna a ttuan ding asi.\nTuisun tlawngta pawl thaisun ah ram uk tu, biaknak lam ah hruaitu, sipuazi tama milian, sibawi, engineer tivek thiamsang, zirsang maw an si ding fifir, rukru, mi that, pawngsual, rithaisi tham, thawngtlak, zu in so an si ding na duh? An nun dan azaten na control thei lo ih na thleng thei lo nan tampi na bawm thei hai asi. Na tlawngta an si sung cu an nun danglamter thei nak huham na kut ah a um asi.\nTuhnu kum 20-30 ah khi nu/pa cu ka tlawngta a rak si dah tin hmaihngal zet in le diriam zet in na sim duh silen tuisun ah thlaci ttha tuh aw!\nTlawngta pawl ih ttihzah upatmi, tlawngta nulepa pawl ih rinsanmi le zummi, hnattuanpi zirhtu dang pawl ih zohtthimtlak sihram keici!\nMay God bless all the teachers!!!\nMai Esther Dimte (Ramthlo)\n← Kedaam 100 luan Fir Tu an Kaai Ngah\nMyanmar ram hmaihngal tertu MiMi Aung (NASA) →\nRalkap Cozah in Chin State Administrative Council sungtel thar pahnih a Hril\nFebruary 11, 2021 Ni Hnem Sung 0\nHakha khua kiang ih Mawtaw cangsual ah Pafa nunnak liam\nHakha : Hmun 2 ah Mei a Kaang ih Inn Pakhat Kaang Ziamral\nMarch 4, 2021 Ni Hnem Sung 0


“2743 Kum Ihsin Ka Ra Tlawng” Ti Awtu In “Tuikum World Cup Ah England In Pakhatnak An Ngah Ding” A Ti – Meifar\n“2743 Kum Ihsin Ka Ra Tlawng” Ti Awtu In “Tuikum World Cup Ah England In Pakhatnak An Ngah Ding” A Ti\nMarch 18, 2022 admin Leitlun 0\nLeitlun ah minung mak zetzet an um, hmailam caan ih thilthleng ding rak hmuciatu le theiciatu khal an um. Tulai ah mailam caan ih va tlawng le hmailam caan ihsin ra tlawng (Time traveller) an tam zet. Zum le zumlo lam cu mai thuthu si ko. Mipa pakhat cu ‘2714 kum ihsin 2022 kum ah ka ra tlawng’ a ti.\nThetictimewarper timi Instagram ah a video a tarlang ih, “Kei cu Time Traveller diktak ka si, na zum lo asilen tettinak ah hmailam caan ih nan hmuh dingmi ka lo simcia ding. August 29, 2022 ah minung 5 in thiltitheinak power an nei ding. May 2, 2022 ah California ah rammi mitumpi Big Foot an hmu ding. December 18, 2022 ah England ram in World Cup ah pakhatnak an ngah ding” a ti.\nKan dung khalah Sweden pacang in hmailam caan ih amah thawn an tongawk thu a phuang. An hmuanchar ah hna a ṭuan rero, van ihsin thileng mak zet cu a kiangah a tla puppi, cumi thileng sungah ava lut ih hmailam caan ah ava thleng, cutawk ah amah thawn an tongaw.\nHmailam caan ih amah cu a aiin a upa sawn ih kum 70 mi a si. Håkan Nordkvist in, “Ka thilhmuh mi hi zohman in an zum lo ding ti ka thei, mobile phone ka rak pai lai ih midang in an zum theinak dingah tin kan zukaw ta. A kut parah ka kut parih tattoo vek ciahciah aum ve, kan tongawk thei cu nuam kan ti tuk” a ti.\nNaupai Theinak Dingah Sahring A Ei Ṭheu\nDoawknak Tualrawn Ih Um Ralhrang Pawl Ih Nupi In Pawngsual An Rak Tong


Vietnam Ram Ih Christian Pawl - Chinland Today Media\nVietnam Ram Ih Christian Pawl\nJanuary 14, 2013 1:06 am·0 comments\nWASHINGTON D.C (International Christian Concern): Vietnam ramsung ih Christian pawl cun tuihnu ah cun zalen zet in Pathian biak an ngam nawnlo ding ih, langhnan ih Pathian thusimtu khal an mal vivo ding asi ti in ICC tuanvo neitu cun a sim. Tu naite ah, Vietnam Prime Minister Nguyen Tan Dung cu, Christian pawl an kaihnak ih thuneitu bik asi ih, amah ih fialnak asi an zum thu khal an sim.\nDecember 9, 2012 ah khan, Vietnam ramsung ih ramthu ih cangvaitu (political activists) Christian mi 14 pawl cu an kai ih, an ram danhrampi Article 79 nak pahbaltu ti in an puh asi. Cumi ih an dan vek in, Christian biaknak thawn Vietnam ram thleng tumtu ti in court cun an thuhla relsak ih, tuini tiang ah mi 3 pawl cu kum 13 thawngtlak ding in an thu relsak ih, midang pawl cu kum 3-8 tiang thawntla ding in an tlunthu relsak an si.\nHuman Rights Watch ih Asia deputy director Phil Robertson cun, “HI an kaihmi 13 pawl hin, Vietnam ram thleng tumnak thinlung thawn ramthu an buaipi mi asi lo.Hi an kaihmi pawl khal hi ram thu simlai ih kaihmi khal an silo. Kawhhran ih an khawmawk lai ta kaihmi an si. Vietnam ramsung ah biaknak zalennak a umlo ti a fiang nasa” ti in Asia News ah asim.


Sweden company in Covid 19 Nathrik 98% Thattheitu Mouth Spray tuahsuak | Falam Online Media\nSweden company in Covid 19 Nathrik 98% Thattheitu Mouth Spray tuahsuak\nJuly 23, 2020 July 23, 2020 admin\t0 Comments covid - 19\nCovid 19 in leitlunpi a nuai nak thla 6 a rei thlang ih coronavirus ruangih mithi khal a ni nii in an pung vivo. Leitlun ih suakdahkeel lomi nathrik a si ruangah a tidam theinakding sii khal an hmu thei hrih lo.\nMithiam pawl in cangthei tawkin nathrik kham danding zirnak an nei rero ih leitlun ram 120 luan in Coronavirus kham thei nakding sii hawl in an buaipi rero. Tufangah, leitlun ram 120 luan ih buaipi mi nathrik khamnak sii lak ihsin vaccine 21 pawl cu minung taksa parah test nak an nei rero lai.\nMithiam pawl in Coronavirus that thei danding khal an zir rero ih, tu ah, Sweden life science company Enzymatica cun an mai` company suah mi ColdZyme Mouth spray (kaa ih kaap cii) in minute 20 sungah kaa le hrok ih ummi Covid 19 suaktertu nathrik SARS-CoV-2 cu zaṭek 98.3% (1.76 log10) a that thei ti`n an phuang.\nEnzymatica company cun, “ColdZyme Mouth spray in Covid – 19 suaktertu nathrik SARS-CoV-2 le kaa, hrok ih bacteria dang ummi pawl cu zaṭek 98.3% tluk in minute 20 sungah a that thei. Cuhleiah khawsik, luna, khuhkhuh tlaangraai khal a ti dam thei” tiin ca an suah.\nColdZyme Mouth spray ih hnaṭuandan cu American company Microbac Laboratories Inc in international testing methods hmangin test nak an nei mi a siih kaa, hrok ih um SARS-CoV-2 nathrik le bacteria dangdang ummi tamsawn cu minute 20 sungah a that thei ti`n Enzymatica company in a ti.\n← US ram ah LingHnin, tsunami Darkhiing a Awn\nTipithuanthum tawdeng ih Leikua “Green Banana hole” sungah Lut an tum →


Hlunghlai Zetin A Fala Neihawk A Sawm Ih A Fala Cu A Lungawi Tuk Ruangah A Ṭap, Asinan Zungbun A Hmu Cu A Tlansan – Meifar\nHlunghlai Zetin A Fala Neihawk A Sawm Ih A Fala Cu A Lungawi Tuk Ruangah A Ṭap, Asinan Zungbun A Hmu Cu A Tlansan\nAugust 9, 2021 admin Lawrkhawm 0\nChina, Sichuan province, Chengdu khawpi ah fala le tlangval duhdawt aw zet an rak um. Zankhat cu tlangval in neihawk a sawm tum ih a thupten ziangkim a tawlrel thluh, an va vaksuak ih lamthiam pawlin an rak hmuak ih fala cu a mangbang tuk. Thilumdan a theithiam lo.\nLamthiam pawl cu a tlangval ih rak sang thup mi an si, romantic hla an lam ih a tlangval khal ava lam ve. A fala cu a aipuang tuk. Mithmutu pakhat in “An hmin cu ka thei lo, mipi in an zoh ciamco ruangah ka va zoh ve. Lam khal an thiam nasa, an lam laiah tlangval cu ava fehnai ih khuk a bil cu mipi pawl kan au vualvo.\nA fala khal a lungawi tuk ruangah a ṭap thei, a hmai a hup ih umngaihnak khal a thei lo. Asinan, zungbun a hmu cu ziangkhal rel loin a tlansan, kan zaten kan mangbang thluh” a ti.\nLamthiam pawl le mipi in a san an theithiam lo ih an zohaw rero, online sung khalah an thlah ih fala ih umdan cu duh vek si, a zungbun cohlang loin a tlansan cu online mipi pawlin mak an ti tuk.\nNeta ah a rualnu in avun bia ih a tlansannak cu a simfiang, “Ahlan ah zungbun tumpi (one-carat diamond ring) in pe dingin a rel zo, ziangruangah zungbun te takte lawng in pe ka theithiam lo. Zianghman ah in ruat lo” a ti.\nA tlangval ih zungbun cu a te tuk ruangah a tlansan, online mipi in an soisel ciamco ih duhdawtnak ngaingai cu zungbun tum le te ah a ṭhumaw lo” an ti. Neta ahcun a tlangval in zungbun tumpi a pesal men ding, asilen ziangtin an um vivo ti cu kan thei nawn lo.\nRalkap Pawl Thla Hlawh An Ngah Lo Ruangah An Pu Thawn An Kapaw Ciamco\nRIP: Pu Bu Thang Tei Inn A Kang Ih Minung 3 An Thi


Na Lungput Daan Zohhliah Aw - Chinland Today Media\nNa Lungput Daan Zohhliah Aw\nApril 15, 2009 12:26 am·0 comments\n“Amah cu a tthangso dingih kei cu ka ttumsuk ding,” tiah a ti. – John 3:30\nKumkhat Sung Baibal:– 1 Samuel 27-29– Luka 13:1-22\nAwnmawi zirhtu le hlasak thiamzet Phunsang Tlawng saya pakhat in Biakinn tumpi ih choir saknak ah mipa solo sak ttulnak ah a sak ringring. Zirnak nei lo Bob timi mino pakhat in solo tawite sak ttulnak ah a sak ttheu. Hlarem hruaitu nu in Christmas catatahla sak ding a timtuah tikah Bob ih aw le sak daan kha a ttha sawn in a ruat nain saya pa ninghangter cuang loin Bob sakter ding daan a ruat thiam lo.\nA helhkam reromi hi thil ttul cu a si lo. Awnmawi thiam tupa ih ruahnak ah tla cuvek cekci in a rak si ve. Hlahruaitu hnenah Bob in a sak le a ttha ding tiah a sim. Hlarem saknak ah rin-umzet in a peh vingvo tikah Bob ih hrangah thazaang a si.\nMi in mai’ duhnak thinlung tluangtlam te’n an taanta ih midang tthatnak an hawl tikah Pathian lungawi zawng lungput daan a si. Baptisma petu Johan in a dungthluntu amah taan in Jesuh hnen an feh tikih a ttongmi na cinglai maw? “Amah cu a tthangso dingih kei cu ka ttumsuk ding” (John 3:30) a ti.\nTihnimnak petu Johan le awnmawi thiam pa ih bang awknak ziang a si? “Pumpak duhnak” an taanta veve. Miseenpi tthatnak dingah midang anmah hnakih thiam le ttha an um an hmuh tikah an lung a awi. Kannih teh cuvek in kan ti thei ve pei maw?\nHimi cu zirnak saangbik a si,\nA harbik le a tthabik a si fawn;\nMah taangta ih feh vingvo,\nMidang ttihzah upat peknak.\nMah le mah kan hngilh awk tikah midang in kan tuahmi in thei.\nMi Rin-um Gaius